
BĂTĂLIA PENTRU SIRIA

Bătălia pentru Siria continuă, la doi ani şi jumătate de la declanşarea conflictului sângeros în care au murit peste 100.000 de oameni. Retorica de război este dură în amândouă tabere - atât în cea care grupează ţările ce doresc schimbarea lui Bashar al-Assad, cât şi în cea a susţinătorilor preşedintelui sirian. Aenţia este îndreptată spre Siria, ţară care a stârnit mereu interesul prin poziţionarea sa strategică în Orientul Mijlociu.

Spre deosebire de alte ţări din regiune, Siria nu atrage prin rezervele de petrol sau gaze naturale, dar prin poziţia sa - mai exact, prin ieşirea la Marea Mediterană. Oricine va avea influenţă asupra puterii de la Damasc se va bucura de acest atu, atât din punct de vedere economic - drum deschis spre resursele din Asia Centrală - cât şi din punct de vedere militar.  Siria are cea mai lungă graniţă cu Turcia, în nord. În est şi sud-est, se află Irakul, împărţind restul frontierei cu Iordania, Israel şi Liban.

Un element central al interesului manifestat de Occidentul faţă de Siria este Iranul, considerat o putere periculoasă în regiune prin programul nuclear pe care îl dezvoltă. În Orientul Mijlociu, Siria este singurul aliat declarat al Iranului. Premierul israelian Benjamin Netanyahu arăta: “Siria a devenit poligonul de încercare al Iranului, care urmăreşte atent dacă şi cum va răspunde lumea la atrocităţile comise de satelitul său, Siria, şi de gruparea aliată, Hezbollah, împotriva civililor nevinovaţi din Siria”
. 

Se consideră chiar că înfrângerea Siriei într-un eventual război ar deschide drumul spre o intervenţie militară pentru înlăturarea regimului de la Teheran - sau, cel puţin, ar tăia calea de acces a Iranului spre gruparea Hamas din Fâşia Gaza şi spre mişcarea Hezbollah din Liban. Cele două organizaţii se află pe lista grupărilor teroriste în Occident, dar Iranul le susţine deschis. În războiul civil din Siria, liderii Hezbollah sunt alături de Bashar al-Assad: “Dacă pentru a lupta împotriva acelor terorişti este nevoie ca eu şi toţi membrii Hezbollah să mergem în Siria, atunci vom merge în Siria”
 a precizat Hassan Nasrallah, liderul grupării Hezbollah.

Pe de altă parte, relaţia Siriei cu Turcia s-a deteriorat constant de la izbucnirea conflictului. Oficialii de la Ankara susţin înlăturarea de la putere a lui Bashar al-Assad chiar fără mandat ONU. Vehemenţa Turciei a atras atenţia. Conform unor opinii analitice, premierul Recep Tayyp Erdogan a adoptat această retorică în dorinţa de a-şi transforma ţara într-o super-putere regională. Slăbirea Siriei - implicit, a Iranului - ar avea ca  efect supremaţia Turciei din punct de vedere politic, ideologic şi militar. Conform unui sondaj, parte a unui studiu al Transatlantic Trends, în Turcia 72% dintre persoanele chestionate au afirmat că ţara lor ar trebui să se abţină de la o implicare în conflictul sirian, în timp ce doar 21% se declară în favoarea intervenţiei.
UE susţine o acţiune împotriva Siriei cu acceptul Consiliului de Securitate


Uniunea Europeană face apel la un răspuns internaţional ferm şi clar în privinţa guvernului Siriei, acuzat de a fi folosit arme chimice împotriva civililor. Dar, criza din Siria trebuie să fie soluţionată numai prin intermediul instrumentelor ONU, se mai arată în declaraţia oficială a Uniunii Europene.

După întâlnirea cu secretarul de stat american John Kerry, minişrii de Externe din Uniunea Europeană au pus capat unor zile de diviziune pe această temă cu un comunicat care arată că informaţiile disponibile “par sa indice dovezi puternice că regimul sirian este responsabil pentru aceste atacuri”
. 
Assad: Ţările europene nu pot juca un rol în conferinţa Geneva 2

Preşedintele sirian Bashar al-Assad a apreciat că Europa nu are capacitatea să joace un rol în procesul conferinţei de pace privind Siria, cunoscută sub numele de Geneva 2, potrivit unor declaraţii de presă citate de agenţia oficială Sana. 

"Sincer, cele mai multe dintre ţările europene nu au capacitatea să joace un rol în conferinţa Geneva 2, deoarece nu deţin atuurile necesare pentru ca să reuşească în acest rol" a spus el într-un interviu acordat postului italian de televiziune Rai24.
Bashar al-Assad a afirmat că ţara sa se va conforma rezoluţiei ONU privind armamentul chimic care a fost adoptată vineri la New York, potrivit unor declaraţii de presă citate de agenţia oficială Sana.

"Bineînţeles, o vom respecta, iar istoria noastră dovedeşte că ne-am respectat întotdeauna semnătura pusă pe toate tratatele pe care le-am semnat"
 a declarat Al-Assad, întrebat fiind dacă Damascul se va conforma rezoluţiei numărul 2.118 a ONU.

Siria “a primit favorabil”
 imediat această propunere, a declarat ministrul sirian de externe Walid Mouallem - fără a fi făcute alte precizări.

Consiliul de Securitate al ONU a adoptat în 27 septembrie 2013 o rezoluţie cu privire la Siria, prima de la începutul conflictului, care obligă regimul lui Bashar al-Assad să distrugă toate armele chimice în mai puţin de un an. “În această seară comunitatea internaţională şi-a îndeplinit misiunea” a comentat secretarul general al ONU Ban Ki-moon, după adoptarea cu unanimitate a acestui text. “Este primul de semn de speranţă pentru Siria după mult timp”
 a adăugat el, anunţând totodată organizarea la jumătatea lui noiembrie a conferinţei de pace privind Siria, Geneva 2.

Preşedintele Statelor Unite, Barack Obama, a catalogat drept o "enormă victorie pentru comunitatea internaţională"
 acordul privind adoptarea unei rezoluţii ONU pe tema arsenalului chimic sirian. Statele Unite ale Americii au atribuit regimului sirian atacul cu arme chimice comis la Damasc pe 21 august şi soldat cu aproximativ 1.400 de morţi. Însă preşedintele Bashar al-Assad susţine că atacul a fost comis de insurgenţi care ar fi adus armamentul neconvenţional din ţări vecine.
Human Rights Watch a criticat rezoluţia adoptată de ONU vizând distrugerea arsenalului chimic sirian. Principalul reproş a fist legat de faptul că textul nu face dreptate victimelor conflictului. “Această rezoluţie nu a reuşit să facă dreptate după gazarea a sute de copii şi în urma altor crime de război” a afirmat Philippe Bolopion, reprezentantul HRW la ONU.

     Philippe Bolopion a reiterat solicitarea, formulată în mai multe rânduri de Human Rights Watch privind “sesizarea Curţii Penale Internaţionale privind situaţia din Siria şi adoptarea unor sancţiuni îndreptate împotriva celor responsabili de exterminări în masă”. A adăugat că “Eforturile de distrugere a arsenalului chimic sirian sunt esenţiale, dar nu soluţionează problema armelor convenţionale, care au cauzat moartea imensei majorităţi a celor aproximativ 100.000 de oameni ucişi în conflict”
.  

Statele Unite şi Rusia au ajuns la un acord în privinţa planului de plasare sub control internaţional şi de distrugere a arsenalului chimic sirian, regimul de la Damasc urmând să prezinte lista cu arme neconvenţionale care ar urma să fie distruse, sub supravegherea Naţiunilor Unite, până la jumătatea anului 2014.

Siria se confruntă, începând din martie 2011, cu revolte reprimate violent şi un conflict militar între forţele opoziţiei şi serviciile de securitate subordonate regimului Bashar al-Assad. Bilanţul violenţelor este, potrivit estimărilor ONU, de peste 100.000 de morţi.

Anterior, Bashar al-Assad, susţinuse, într-un interviu pentru CBS, că Statele Unite nu au niciun fel de dovezi că regimul de la Damasc ar fi condus atacul cu arme chimice în cauză. “Nu au nici o dovadă că am utilizat arme chimice contra poporului meu”
. De altfel, într-un comunicat emis de oficialităţile siriene în luna august se precizează că trupele lui Al-Assad „au văzut elemente chimice şi au fost asfixiate” când au intrat într-un refugiu al rebelilor din Jobar, suburbia a Damascului. „Aproximativ 20 de soldaţi au fost duşi de urgenţă la spital după ce au inhalat agenţi chimic în Jobar, iar unii dintre ei se aflau în stare critică”
 a subliniat o sursă militară.

Bashar al-Assad a mai explicat, în interviul acordat pentru CBS, că sirienii s-au pregătit temeinic pentru un eventual atac şi i-a sfătuit pe americani să nu facă greşeala de a ataca, deoarece, de câte ori s-au angajat într-un conflict din Orientul Mijlociu, au avut de pierdut.

Mai există o ipoteză, după cum relatează presa germană. Aşa cum rezultă din interceptările armatei germane dezvăluite de cotidianul Bild, Al-Assad nu ar fi aprobat personal atacul de pe 21 august, în care au murit sute de oameni. Înalţi responsabili din armata siriană cereau de patru luni aprobare pentru utilizarea armelor chimice, dar nu le-ar fi fost acordată, conform Bild.
Reacţii ferme ale mass media


Autorizând o inspecţie a ONU la locul masacrului „preşedintele sirian crede că va amplifica diviziunile în privinţa reacţiei adecvate (...). Dar este un pariu pe care nu trebuie să-l lăsăm să-l câştige” a apreciat Financial Times. Cotidianul britanic reaminteşte că o acţiune împotriva regimului lui al-Assad va trebui să se bazeze pe dovezi precise şi pe un larg sprijin internaţional. Şi, de asemenea că „a interveni nu înseamnă a intra în războiul civil sirian. Ci a trimite un mesaj statelor bandite cum că utilizarea armelor de distrugere în masă nu poate fi tolerată. (...) O acţiune militară implică riscuri. Nu există vreo opţiune bună pentru a elimina pericolul în care dl Assad îşi pune propriul popor şi lumea. Dar a nu face nimic ar fi cea mai proastă din toate”
. 


„Lipsa unui răspuns ferm la evenimentul chimic sirian ar deschide calea sălbăticirii erei noastre la scară mondială” opinează Le Monde. Cotidianul francez consideră, de asemenea, că „a acţiona ferm, punctual şi precis nu înseamnă a se precipita într-un aventurism militar occidental. Cu condiţia de a anticipa cum trebuie urmarea. (...) Şi s-ar marca, prin acţiune, pragul de netrecut pentru încălcarea principiilor cele mai inviolabile pe care este fondată comunitatea naţiunilor şi securitatea internaţională. Această crimă în plus cheamă un răspuns clar şi hotărât”
. În replică, parcă, Le Figaro afirma: „„Un proces accelerat a fost lansat, dar nimeni nu ştie deocamdată cu precizie la ce „pedeapsă” va conduce pentru Bashar al-Assad”
. Dar „nici un grup rebel moderat nu este pregătit să umple golul. Ceea ce presupune un război regional scăpat de sub control” motiv pentru care „Acest atac chimic s-ar putea să nu fie ultimul”
 concluzionează, sumbru dar realist, The Guardian.

La Libre Belgique avertizează că „aducerea dovezilor este o condiţie prealabilă pentru orice intervenţie militară”, cel puţin pentru a convinge o opinie publică foarte reticentă, atât în Statele Unite cât şi în Europa. Cotidianul consideră că „în momentul redactării acestui editorial, doar câteva prezumpţii incriminează regimul de la Damasc. Este departe de a fi suficient, într-o ţară cu patru servicii de informaţii, miliţii, rebeli, şi în care se amestecă mai multe puteri străine. A da dovadă de prudenţă aici nu este un semn de slăbiciune. Ci doar o primă etapă.”


În Germania, Frankfurter Allgemeine Zeitung a precizat că "Washingtonul este, în primul rând, cel care va lua o decizie cu privire la un eventual răspuns militar împotriva lui Assad". Cotidianul a considerat că  ministrul german de Externe nu va putea sta deoparte, ca în 2011: „La vremea respectivă, Gaddafi tocmai fusese răsturnat, iar după discursul său, ministrul francez de Externe, Alain Juppé, a fost aplaudat de diplomaţii germani pentru poziţia sa în timpul războiului din Libia - un afront împotriva stăpânului casei. Ceea ce probabil că nu se va întâmpla o a doua oară lui Westerwelle şi lui Merkel. Dar, desigur, nu înseamnă că Berlinul ar participa activ la o intervenţie militară.”
Casa Albă - între da şi nu
Casa Albă a trimis Congresului, la începutul lunii septembrie, un proiect de rezoluţie care îl autorizează pe preşedinte să utilizeze forţa cu scopul de a împiedica folosirea sau proliferarea armelor chimice, urmând ca Senatul să o examineze în cadrul unor audieri parlamentare.


Peste 170 de congresmeni republicani şi democraţi au reclamat cu insistenţă aceasta consulare, dar poziţiile lor, pe fond, cu privire la acţiunile militare au fost mai greu de distins. Unii veterani, precum senatorii republicani John McCain şi Lindsey Graham, anunţaseră ca vor vota împotriva unei rezoluţii prea dure, vizând îndepărtarea de la putere a lui Bashar al-Assad.

"Nu putem, în sufletul şi conştiinţa noastră, să susţinem atacuri militare izolate în Siria care să nu facă parte dintr-o strategie globală vizând schimbarea dinamicii pe câmpul de luptă, atingerea obiectivului preşedintelui de a-l determina pe Al-Assad să plece de la putere şi de a pune capăt acestui conflict" au declarat cei doi într-un comunicat comun. “O acţiune militară intreprinsă doar pentru a transmite un mesaj sau a salva aparenţele" nu este in interesul naţional, a avertizat Marco Rubio, care militează  în favoarea sporirii ajutorului militar pentru grupările rebele. Liderul republicanilor din Senat, Mitch McConnell, a apreciat că "rolul preşedintelui în calitate de comandant suprem este întotdeauna sporit când beneficiază de susţinerea Congresului"
. 

Obiectivul republicanilor era clar în comparaţie cu poziţia rezervată, ambiguă, afişată de cei mai mulţi dintre liderii republicani - care deţin majoritatea în Camera Reprezentanţilor. "Apreciez decizia preşedintelui" a declarat Howard McKeon, preşedintele republican al Comisiei pentru Apărare din Camera Reprezentanţilor. "Autorizarea folosirii forţei va depinde de capacitatea preşedintelui de a stabili obiective militare clare" a adăugat. Liderul majorităţii democrate din Senat, Harry Reid, a apreciat că Statele Unite au o “obligaţie morală” şi “interese de securitate naţională”
. Însă, problema transcende liniile partizane. O coaliţie a taberei “nu” a părut a se contura între anumiţi democraţi şi republicanii care susţin mişcarea Tea Pary - o apropiere observată anterior în dezbaterea privirtoare la spionajul american. 


Pe de altă parte, conform Los Angeles Times, Pentagonul pregătise lovituri militare timp de trei zile asupra Siriei. Strategii americani optau pentru un atac masiv cu rachete, urmat de alte atacuri „chirurgicale” asupra ţintelor ratate în atacul iniţial.


Comisia Senatului Statelor Unite ale Americii a avizat, în 4 septembrie 2013, o intervenţie militară în forţă, în Siria, ca răspuns la atacurile cu arme chimice ale regimului de la Damasc. Măsura a fost adoptată cu 10 voturi pentru şi 7 împotriva, in Comisia pentru Relaţii Externe a Senatului American. Cursul firesc este să fie înaintată Senatului pentru votul privind aprobarea. Proiectul a fost avizat după acceptarea unui amendament înaintat de senatorul republican John McCain, care a militat pentru amplificarea susţinerii forţelor rebele. Măsura permite folosirea fortei militare limitate in Siria, pentru cel mult 90 de zile - 60 de zile iniţial, existând posibilitatea prelungirii cu 30 de zile. Nu permite utilizarea forţei militare americane terestre pe teritoriul sirian.


Conform preşedintelui Barack Obama "Misiunea noastră va fi limitată, nu vom pune bocancii pe sol. Le vom slăbi puterea de a riposta şi suntem pregătiţi să atacăm când hotărâm să facem asta. Capacitatea noastră de a ataca nu depinde de moment, ci de când sunt pregătit să dau ordinul"
.

Obama a cerut Congresului să amâne votul asupra rezoluţiei privind Siria
Preşedintele american, Barack Obama, a cerut Congresului să amâne votarea rezoluţiei care prevede o intervenţie militară limitată în Siria. Totuşi, Obama nu renunţă la ideea unei operaţiuni militare."Dacă nu vom acţiona, regimul lui Assad va continua să folosească armele chimice. Ca urmare, nici alţi tirani nu vor sta pe gânduri înainte să facă rost, iar apoi să folosească gazul sarin. Nu este o lume pe care trebuie să o acceptăm. Aceasta este miza. După analize minuţioase, am decis că este în interesul securităţii naţionale să răspundem regimului Assad cu atacuri militare limitate"
 a declarat Barack Obama.

Preşedintele Rusiei, Vladimir Putin, a precizat că plasarea arsenalului chimic sirian sub control internaţional se va produce doar dacă Statele Unite vor da asigurări că nu vor ataca Damascul. "Sperăm că toate aceste acţiuni vor duce la o rezolvare paşnică a conflictului sirian. Totul va funcţiona, va avea efect, doar dacă SUA şi aliaţii acestei ţări vor renunţa la intervenţia militară"
 a menţionat Vladimir Putin.

Votul de procedură prevăzut în Senatul SUA asupra rezoluţiei ce autorizează folosirea forţei în Siria a fost amânat, a anunţat senatorul Harry Reid după propunerea Rusiei cu privire la arsenalul chimic sirian. "Nu cred că avem nevoie" de un vot rapid, a anunţat şeful majorităţii democrate din Senat, Harry Reid, la câteva ore după ce a programat votul miercuri. “Trebuie să ne asigurăm că preşedintele are posibilitatea de a vorbi tuturor celor 100 de senatori şi celor 300 de milioane de americani înainte să facem asta”
 a adăugat Harry Reid.  
Preşedintele Barack Obama, în interviuri separate la şase televiziuni americane, a avertizat împotriva oricărei încercări de diversiune din partea regimului lui Bashar al-Assad şi a estimat că această nouă evoluţie este rezultatul ameninţărilor americane cu lovituri pentru a pedepsi Damascul că a recurs la arsenalul său chimic. "Asistăm, după părerea mea, la faptul că ameninţarea credibilă a unei lovituri militare a Statelor Unite i-a făcut să reflecteze la posibilitatea de a lua această măsură"
 de a plasa arsenalul lor chimic sub control internaţional, a declarat preşedintele american, referindu-se la guvernul sirian. "Şi dacă o fac, atunci acesta ar putea fi un progres important. Dar noi trebuie să rămânem sceptici, pentru că nu i-am văzut lucrând aşa în ultimii doi ani" în timpul războiului civil din ţară, a adăugat liderul american. 

Întrebat despre posibilitatea unei "pauze" în calea spre atac, dacă armele chimice ar fi securizate, Obama a răspuns “Rămâne de văzut”
. Este de remarcat chiar prudenţa preşedintelui, când a afirmat că propunerea rusă reprezintă o "evoluţie potenţial pozitivă". "O vom lua în serios"
 a subliniat Barack Obama care la sfârşitul lunii august şi începutul lunii septembrie anunţase că a luat decizia unei operaţiuni militare împotriva regimului lui Bashar al-Assad dar cere undă verde de la Congres, un vot ce se anunţă dificil având în vedere ostilitatea multor aleşi din ambele părţi. 
Cetăţenii americani se opun intervenţiei armate în Siria

Sondajele arată că americanii se opun unei intervenţii armate. Președintele american a declarat că înțelege că oamenii din Statele Unite ale Americii nu sunt de acord cu el atunci când este vorba de Siria.
Potrivit unui sondaj realizat de YouGov pentru The Economist majoritatea americanilor consideră că preşedintele rus Vladimir Putin a fost cel mai eficient lider mondial în ceea ce priveşte soluţionarea crizei siriene, devansându-l pe omologul său american, Barack Obama.

Conform datelor sondajului, 49% dintre americani afirmă că Vladimir Putin a fost cel mai eficient în problema siriană, fiind urmat de Barack Obama care a adunat doar 25%. Dintre cei chestionaţi, 9% au apreciat eficienţa liderului Bashar al-Assad, care s-a clasat pe locul trei, în faţa Secretarului General ONU, Ban Ki-moon, a premierului britanic David Cameron şi a preşedintelui francez François Hollande.

Întrebaţi dacă, în opinia lor, Damascul negociază cu bună credinţă distrugerea arsenalului său chimic, doar 14% dintre americani au răspuns pozitiv. Majoritatea, respectiv 60% dintre respondenţi, consideră că guvernul sirian doar trage de timp. De asemenea, sondajul arată că 54% dintre americani dezaprobă acţiunile preşedintelui SUA în cazul conflictului sirian. 
Potrivit unui sondaj realizat de Reuters, aproximativ 60% dintre americani consideră că Statele Unite ale Americii nu ar trebui să intervină în războiul civil din Siria, în timp ce numai 9% cred că preşedintele Barack Obama ar trebui să permită o intervenţie militară. O majoritate clară a cetăţenilor americani se opune cu vehemenţă implicării militare a trupelor SUA în conflictul sângeros din Siria, argumentând că Washingtonul trebuie să stea departe de acest război, în pofida rapoartelor care sugerează că guvernul sirian a folosit arme chimice într-un atac mortal asupra civililor. Din studiul efectuat de Reuters, reiese că 46% s-ar opune unei intervenţii militară chiar dacă se confirmă că forţele loiale regimului Al Assad ar fi folosit arme chimice asupra civililor - şi doar 25% ar susţine intervenţia. 
Astfel, se înregistrează o scădere a susţinerii unei acţiuni americane în Siria, faţă de 13 august, când un alt sondaj Reuters arăta că 30,2% dintre cetăţenii americani ar susţine o implicare militară, dacă ar fi fost folosite arme chimice, în timp ce 41.6% se opuneau şi atunci. 

Analizate împreună, sondajele relevă că, până acum, escaladarea violenţelor din Siria şi impactul emoţional al imaginilor de la presupusul atac chimic au întărit poziţia americanilor în sensul că implicarea în conflictul sirian nu este soluţia potrivită pentru rezolvarea situaţiei din Orientul Mijlociu. 

Sondajul Reuters a relevat faptul că 47% dintre americani se opun categoric livrării de armament către rebelii sirieni, în timp ce doar 27% acceptă. Mai mult, 89% dintre americani susţin că preşedintele Barack Obama nu trebuie să îi ajute pe rebeli.
Rezultatele sondajelor de opinie sunt confirmate de reacţia efectivă a cetăţenilor. La Washington, activiştii pentru pace au scandat „Obama, jos mâinile de pe Siria! Obama, jos mâinile de pe Siria!” Manifestanţii adunaţi în faţa Casei Albe au avertizat că intervenţia militară americană nu va soluţiona situaţia din Siria: „Să arunci cu bombe când situaţia de acolo este atât de complicată, nu va duce la nimic bun, ci va agrava şi mai mult lucrurile”
 declara un protestatar.
Mii de oameni au cerut şi la Londra ca Siria să nu fie atacată şi subliniază că Washingtonul nu a prezentat argumente suficiente şi solide pentru a declanşa un război. „Am fost dezinformaţi în cazul războiului din Irak, în 2003, de către generalul Powell. Acum avem aceeaşi poveste, cu deosebirea că este vorba de un atac chimic. Nu ştim însă dacă a fost comis de forţele guvernamentale siriene” a declarat, la Londra, un manifestant.

Peste tot, protestatarii au avertizat că Statele Unite riscă să repete greşelile din Irak. „În fiecare zi, zeci, dacă nu sute de oameni, sunt ucişi în Irak. Este un rezultat direct al intervenţiei Occidentului. Trebuie să tragem învăţăminte şi să nu repetăm acelaşi lucru în Siria”
 se precizează într-un alt manifestant.

Obama vs complexul industrial militar american?


Decizia presedintelui Barack Obama de a cere votul Congresului cu privire la un atac asupra Siriei i-a luat prin surprindere pe adeptii interventiei militare americane si pe analiştii politici deopotriva, dupa ce toate pregatirile sugerau un atac iminent asupra obiectivelor militare siriene.


“Este, probabil, cea mai proastă decizie pe care o putea lua. După ce a vorbit de “linia roşie” pe care Al Assad nu are voie să o depăşească, în acest moment o acţiune militară nu mai poate fi evitată” a declarat John Bolton, fost amabasador la ONU şi unul dintre criticii fervenţi ai lui Barack Obama. Republicanii John McCain şi Lindsey Graham - doi dintre cei mai duri adepţi ai războiului - l-au avertizat pe preşedintele american că nu vor fi mulţumiţi dacă acţiunea militară împotriva Siriei va fi una limitată.

Au existat şi reacţii pozitive la anunţul lui Barack Obama, atât în tabăra democrată, cât şi în cea republicană. “Administraţia va trebui să explice cum sunt afectate interesele americane” prin acţiunile regimului sirian, a declarat Alan Grayson, deputat de Florida al Partidului Democrat. “Nu am auzit vreo explicaţie în acest sens şi cred că singurii care doresc intervenţia militară sunt reprezentanţii complexului industrial militar”
 a adăugat.
Complexul industrial militar american este un termen care caracterizează industria de armament şi extensiile sale care ajung la forţele armate - Congres, lobby şi chiar formatorii de opinie. Pe lângă ocazia de a-şi testa forţele armate în situaţii reale de luptă, orice intervenţie militară americană presupune zeci de miliarde de dolari care ajung în bugetul industriei de armament şi în conturile furnizorilor privaţi de tehnică militară, consultanţă şi sprijin logistic. 

Toate intervenţiile militare majore ale Statelor Unite din ultimii 20 de ani au urmat acelaşi model: o criză internă cu victime umane, care trebuie neutralizată înainte de a se extinde. Fie că a fost vorba de bombardarea Serbiei - motivată prin epurarea etnică a albanezilor din Kosovo, de forţele lui Slobodan Milosevici, de războiul din Irak - motivat prin armele de distrugere în masă, care s-au dovedit a fi inexistente, sau de războiul din Afganistan - motivat prin razboiul împotriva terorismului, toate au avut un “punct motivant”. Dar, admiţând că acesta ar fi fost real, acţiunea militară americană care a urmat a fost disproportionată ca intensitate şi durata, producând “victime colaterale” în rândul populaţiei civile.

Şase nave de război, dintre care cinci dotate cu rachete Tomahawk, şi o navă amfibie cu 2.200 de infanteristi au fost poziţionate, anterior, în Marea Mediterană, în anticiparea atacului împotriva Siriei – deşi, încă de la începutul crizei siriene a fost exclusă total posibilitatea unei descinderi cu trupe pe teren. Imaginile cu victimele atacului chimic din Siria au fost difuzate neîntrerupt, în cadrul programelor de stiri din fiecare seară. În plus, alocuţiunea lui John Kerry privind condamnarea lui Al Assad a depăşit în vehemenţă discursul lui Colin Powell de la Organizaţia Naţiunilor Unite despre armele de distrugere în masa ale lui Saddam Hussein, care a precedat atacarea Irakului.

Decizia lui Batack Obama de a cere aprobarea Congresului este una extraordinară, iar dacă se ia în calcul teoria influenţei complexului militar industrial, ar putea fi primul preşedinte, în ultimii 20 de ani, care nu poate fi "impresionat" uşor. Angrenajul militar odată pus în funcţiune este greu de oprit - pe acest lucru mizează promotorii razboiului. Chiar şi în cazul unui presedinte care nu e convins de oportunitatea războiului, pot fi găsite argumente pentru declanşarea bombardamentelor astfel încât lui Barack Obama să-i fie greu să evite cursul evenimentelor, indiferent de autoritatea poziţiei sale. 
Corespondentul Fox News de la Departamentul de Stat prezenta ca “sigură” o acţiune împotriva regimului sirian, chiar si în cazul în care Congresul va respinge intervenţia militară. A fost analizată formularea din discursul preşedintelui: "Am decis că Statele Unite trebuie să întreprindă o acţiune militară"
 împotriva regimului de la Damasc. 

Decizia lui Obama a consolidat pozitia lui Putin la summit-ul G20

"Obama s-a dovedit incapabil să răspundă unei provocari" lansate de  preşedintele rus, care se pronunţase cu privire la conflictul sirian “cu doar câteva ore înaintea discursului omologului său american" a apreciat analistul Aleksandr Gorbenko. "Putin a pus la îndoială, anticipat, eficienţa unor “măsuri militare” asupra cărora insistau Statele Unite (...), iar Obama a făcut un pas inapoi”
 a subliniat Aleksandr Gorbenko.
Vladimir Putin a calificat drept o "absurditate totală" acuzaţiile Washingtonului, potrivit cărora regimul sirian ar fi folosit arme chimice în atacurile de la 21 august, soldate cu sute de morţi lângă Damasc, şi a solicitat ca Statele Unite să prezinte probele pe care afirmă că le deţin în acest sens. Totodată, liderul de la Kremlin a îndemnat Washingtonul să "reflecteze bine" înainte de a lua o decizie privind o eventuală acţiune în Siria, subliniind că i se adresează lui Barack Obama în calitatea sa de "laureat al Premiului Nobel pentru Pace"
. Vladimir Putin a făcut aceste afirmaţii în prima sa reacţie publică faţă de acuzaţiile americane privind folosirea armelor chimice de către regimul sirian.
Într-un articol publicat în The New York Times, Vladimir Putin a precizat că rebelii - nicidecum armata regimului Al Assad - sunt cei care au utilizat arme chimice în 21 august, lângă Damasc, cu scopul de a provoca o intervenţie a Statelor Unite. "Există toate motivele să credem că gazul toxic nu a fost folosit de armata siriană, ci de forţele opoziţiei, pentru a provoca o intervenţie a puternicilor lor susţinători străini, care s-ar plasa de aceeaşi parte cu fundamentaliştii"
 a scris preşedintele rus.

Barack Obama a creat o surpriză anunţându-şi decizia de a cere autorizarea Congresului pentru efectuarea de acţiuni militare în Siria - care, până atunci, pareau iminente. "Obama era la un pas de razboi" a subliniat preşedintele Comisiei pentru Afaceri Externe din cadrul Dumei de Stat, Aleksei Puskov. Însă "el nu vrea sa fie George Bush numărul doi, pentru ca întreaga lume să fie împotriva lui" a apreciat Aleksei Puskov.

Vladimir Putin l-a îndemnat pe Barack Obama "să-şi amintească de câte ori au fost Statele Unite iniţiatoare ale unor conflicte armate în diferite regiuni ale lumii" - Afganistan, Irak şi Libia în ultimul deceniu. "Oare, a rezolvat acest lucru măcar o singură problemă?"
 s-a întrebat, retoric, preşedintele rus, avertizându-l pe Obama în privinţa repetării "erorilor" trecutului.
Lavrov: Consiliul de Securitate trebuie să analizeze probe, nu supoziţii

Serghei Lavrov, ministrul de Externe al Rusiei, a subliniat că Occidentul nu trebuie să condamne regimul sirian fără o dovadă formală în cazul dosarul de arme chimice. „Folosirea de arme chimice în Siria este inadmisibilă, dar aceasta nu autorizează pe nimeni să-şi aroge dreptul de a acuza şi de a condamna”
 a afirmat Serghei Lavrov. 

El s-a referit, totodată, la acuzaţiile occidentale împotriva regimului sirian legate de masacrul comis pe 21 august, în apropiere de Damasc. La rândul său, Moscova a acuzat opoziţia siriană de a fi înscenat o provocare pentru a face să fie acuzat Damascul.
„Anchetele privind toate incidentele legate de utilizarea armelor chimice în Siria, de indiferent cine ar fi, trebuie să fie întreprinse într-o manieră profesională şi imparţială şi să fie apoi examinate de Consiliul de Securitate, bazându-se doar pe fapte, nu pe declaraţii şi supoziţii”
 a declarat ministrul rus de Externe.

La scurt timp după raportul experţilor ONU privind masacrul din 21 august, Rusia a pus în discuţie profesionalismul anchetatorilor. Experţii au ajuns la concluzia că au fost folosite arme chimice, dar fără să indice responsabilii. Occidentalii, în frunte cu SUA, au interpretat raportul ca fiind o confirmare a culpabilităţii regimului sirian. Rusia are “motive serioase” să creadă că atacul chimic din 21 august, în apropierea Damascului, a fost “o provocare”
, a declarat Serghei Lavrov
Alianţă fragilă împotriva Siriei


La summit-ul G20 desfăşurat în Rusia, 11 ţări au semnat o declaraţie în care cer “un răspuns ferm”
 la atacul cu arme chimice, dar Vladimir Putin susţine că majoritatea statelor prezente s-au opus acţiunii militare. Barack Obama a părăsit summitul G20 după ce a reuşit să formeze doar o alianţă fragilă a statelor care îl acuză pe Bashar al-Assad că este responsabil de folosirea gazelor toxice împotriva civililor. Oricum, preşedintele american a lăsat în urmă o Rusie care se opune în continuare şi care a ameninţat cu acţiuni milutare nespecificate, în sprijinul Siriei, dacă America atacă, relatează The Guardian. Vladimir Putin a susţinut că majoritatea celor din G20 s-au opus oricărei intervenţii conduse de SUA şi a continuat să insiste că atacurile cu armele chimice au fost o provocare venită din partea rebelilor, menită să câştige susţinere din partea comunităţii internaţionale, pentru un atac împotriva regimului.

Vladimir Putin a declarat că a avut o întâlnire de 30 de minute cu Barack Obama, în care au discutat despre Siria - fiecare ascultând opinia celuilalt - dar nu au reuşit să fie de acord. 

Printre ţările semnatare ale declaraţiei se numără Marea Britanie, SUA şi Franţa, care afirmă că “dovezile arată clar că guvernul sirian este responsabil de atacul care face parte dintr-un model comportamental de folosire a armelor chimice de către regim” şi avertizează că nu se va ajunge la o poziţie comună asupra acţiunii. Ceilalţi semnatari sunt Australia, Canada, Italia, Japonia, Coreea de Sud, Arabia Saudită, Spania şi Turcia.

Rusia, China, Africa de Sud, Indonezia, Argentina şi Brazilia s-au numărat printre statele care au refuzat să semneze declaraţia comună - remarcabilă fiind lipsa semnăturii cancelarului german Angela Merkel

Semnatarii subliniază că “rămâne paralizat Consiliul de Securitate al ONU, aşa cum a fost în ultimii doi ani şi jumătate. iar lumea nu poate aştepta procese nesfârşite care eşuează şi produc doar suferinţă în Siria. Sprijinim eforturile SUA şi ale altor ţări pentru a întări interzicerea utilizării armelor chimice”
.

Declaraţia nu specifică, însă, un sprijin explicit pentru o acţiune punitivă, dar limitată, din partea SUA. Totuşi, documentul reprezintă un puternic semn de solidaritate din partea unor state membre ale G20.

Mai multe ţări consideră că orice decizie de a folosi forţa militară trebuie luată de către Consiliul de Securitate al ONU. “Având în vedere paralizarea Consiliului de Securitate pe această problemă, dacă vrem cu adevărat să impunem interdicţia de a folosi arme chimice, un răspuns internaţional este necesar şi acesta nu va veni din acea direcţie” a precizat Barack Obama. Viziunea sa a fost împărtăşită de David Cameron, care a susţinut că “moralitatea lumii nu poate fi decisă exclusiv de către ONU”.

Vladimir Putin a oferit o interpretare diferită, în conferinţa sa de presă de la finalul summit-ului G20, afirmând: “Vom ajuta Siria? Da, o vom ajuta. Şi deja o ajutăm – trimitem arme şi vom coopera în domeniul economic”
.
Acord ruso-american privind armele chimice din Siria


Secretarul de Stat american John Kerry a anunţat că a ajuns la un acord cu omologul său rus Serghei Lavrov privind metodologia de eliminare şi distrugere a arsenalului chimic deţinut de regimul de la Damasc. Ban Ki-moon, secretarul general al ONU, speră că acordul va pune capăt "suferinţelor" din Siria. “Sper cu ardoare că acordul încheiat sâmbătă va împiedica utilizarea din nou a armelor chimice în Siria şi va pregăti drumul pentru o soluţie politică, pentru a pune capăt suferinţelor poporului sirian”.


„Siria, Rusia şi Statele Unite au demonstrat angajamentul în favoarea unei soluţii politice. Obiectivul preşedinţilor din Statele Unite şi Rusia, Barack Obama şi Vladimir Putin, a fost atins" a afirmat şeful diplomaţiei ruse, Serghei Lavrov.

“Este posibil ca o parte din armele chimice să se afle în mâinile opoziţiei, a declarat secretarul american de stat, John Kerry, în urma tratativelor purtate cu ministrul rus al Afacerilor Externe, Serghei Lavrov”
.


John Kerry a precizat că inspectorii internaţionali se vor deplasa în Siria cel târziu în luna noiembrie, iar distrugerea armelor chimice ar trebui să se termine până la sfârşitul primului semestru din 2014. „Am ajuns la unele estimări privind cantităţile şi tipurile de arme chimice deţinute de regimul al-Assad şi dorim plasarea rapidă sub controlul comunităţii internaţionale".

Oficialul de la Washington i-a cerut lui Bashar al-Assad să-şi respecte angajamentele făcute în mod public. „Nu e timpul pentru jocuri sau orice altceva decât pentru conformare”
 a precizat John Kerry.
Cele şase puncte de acţiune prezentate de John Kerry sunt:

1. Armanentul chimic trebuie „rapid” plasat sub controlul internaţional;
2. Siria trebuie să depună o listă cu arsenalul său;
3. Potrivit Convenţiei privind Armele Chimice, se vor demara proceduri pentru „distrugerea rapidă” a armamentului;
4. Siria trebuie să le dea acces „imediat” inspectorilor internaţionali la toate zonele în care sunt depozitate arme chimice;
5. Toate armele chimice trebuie distruse;
6. ONU va asigura întreaga logistică.
„Este necesar să se stabilească controlul asupra tuturor armelor chimice” a subliniat secretarul american de stat John Kerry. Statele Unite estimează că Siria dispune “probabil, de 54 de locaţii asociate programului sirian de arme chimice", iar “Rusia şi Statele Unite estimează cantitatea de arme chimice la aproximativ 1.000 de tone”
 a precizat un oficial american sub protecţia anonimatului.


Acordul ruso-american cu privire la distrugerea arsenalului chimic sirian constituie "un progres", a declarat Barack Obama, exprimându-şi speranţa că Bashar al-Assad "se va ridica la înălţimea angajamentelor sale". Menţionând că priveşte “ca un progres acordul între Statele Unite şi Rusia", reprezentând o "etapă importantă", Batack Obama a insistat asupra faptului că Statele Unite "rămân pregătite să acţioneze în caz de eşec al diplomaţiei"
.

Marea Britanie, Franţa şi Germania au salutat acordul dintre Statele Unite şi Rusia privind arsenalul chimic sirian, anunţând că aşteaptă aplicarea deplină a acestuia. "Am vorbit cu secretarul de Stat John Kerry. Marea Britanie salută acordul dintre Statele Unite şi Rusia privind armele chimice din Siria"
 a declarat ministrul britanic de Externe, Wiliam Hague, subliniind că este necesar ca planul să fie implementat "urgent".

La rândul său, şeful diplomaţiei germane a apreciat că, în urma acestui acord, sporesc "considerabil" perspectivele de soluţionare pe cale politică a conflictului sirian, adăugând “O pace durabilă în Siria nu va putea fi instaurată prin acţiuni militare, ci doar prin soluţii politice”
.

"Acordul dintre SUA şi Rusia constituie un progres important" a fost reacţia ministrului francez de Externe, Laurent Fabius. Deosebit de important este şi faptul că Siria şi-a anunţat intenţia de a semna Convenţia pentru Interzicerea Armelor Chimice. 
Reprezentantul UE pentru afaceri externe şi politica de securitate, Catherine Ashton, a salutat acordul dintre Statele Unite ale Americii şi Federaţia Rusă privind „distrugerea rapidă şi în condiţii de securitate“ a armelor chimice siriene. Catherine Ashton a precizat că Uniunea Europeană este gata să trimită experţi pentru a ajuta la distrugerea anumitor agenţi chimici. Totodată, a cerut Consiliului de Securitate al ONU „să asume responsabilităţile acceptând rapid o rezoluţie“, iar Damascului i-a cerut să permită inspecţiile. „Sper ca acordul încheiat să deschidă calea reluării eforturilor pentru găsirea unei soluţii politice în ceea ce priveşte conflictul sirian“
 a adăugat Catherine Ashton.
Reacţia Damascului


Siria a prezentat lista finală a arsenalului de arme chimice mai completă decât a fost anticipată. Damascul s-a conformat autorităţii internaţionale de supraveghere a armelor chimice şi a făcut primul pas din procesul de dezarmare, condiţie impusă de SUA şi Rusia pentru a evita o intervenţie militară străină. 


Un membru al administraţiei americane a transmis că declaraţia depusă de Siria este mai completă decât aşteptările oficialilor. „În prezent, Secretariatul Tehnic analizează informaţiile primite” a informat Organizaţia pentru Interzicerea Armelor Chimice (OIAC).


Gestul Siriei se încadrează în termenul-limită impus de Statele Unite ale Americii şi de Rusia, care au hotărât distrugerea arsenalului chimic sirian. „Trebuie să analizăm raportul în detaliu şi să stabilim planul inspecţiei de la faţa locului, pentru a verifica acurateţea declaraţiei şi pentru a pune sigiliu pe arme, să ne asigurăm că sunt în siguranţă”
 a precizat Michael Luhan, purtător de cuvânt al OIAC.
Siria aderă la Convenţia care interzice armele chimice


Organizaţia Naţiunilor Unite a acceptat în mod oficial cererea de aderare a Siriei la Convenţia din 1993 ce interzice armele chimice. Secretarul general al ONU „a primit documentul oficial ce permite aderarea la Convenţie a Siriei“
, a declarat Vannina Maestracci, un purtător de cuvânt al ONU, adăugând că nu există nici o îndoială asupra acestui lucru. Aplicarea Convenţiei va intre în vigiare, în Siria, în 14 octombrie.


Convenţia asupra interzicerii armelor chimice, semnată la 13 ianuarie 1993 la Paris şi intrată în vigoare la 29 aprilie 1997, interzice producerea, stocarea şi utilizarea armelor chimice şi interzice semnatarilor să ajute o terţă ţară să se angajeze în fabricarea sau folosirea acestor arme. Aplicarea ei, mai ales distrugerea stocurilor, este supervizată de Organizaţia pentru Interzicerea Armelor Chimice, cu sediul la Haga.

Cursă cu obstacole

Arsenalul chimic sirian, a cărui plasare sub control internaţional a fost propusă de Moscova cu scopul evitării unor atacuri militare occidentale, există de mai multe decenii şi este considerat unul dintre cele mai importante în Orientul Mijlociu. 

Regimul Al Assad, care a primit favorabil această propunere, este acuzat că a folosit pe 21 august gaze toxice în două zone aflate sub controlul rebelilor, lângă Damasc, omorând sute de persoane, potrivit serviciilor americane de informaţii şi opoziţiei siriene. La 1 septembrie, secretarul de Stat John Kerry a declarat că Statele Unite se află în posesia unor eşantioane de păr şi sânge care probează folosirea gazului sarin în acest atac. La sfârşitul lunii august, serviciile franceze de informaţii transmiteau că există "câteva sute de tone de iperită", un gaz de luptă asfixiant cunoscut şi sub numele de gaz muştar, dar şi gaz sarin, aflate în posesia Damascului, într-un stoc total care depăşeşte 1.000 de tone de agenţi chimici. În acest raport, serviciile franceze de informaţii menţionau totodată că oameni de ştiinţă sirieni au lucrat la iperită cu azot, un agent vezicant (care atacă pielea) de primă generaţie, dar şi un agent neurotoxic organofosforat a cărui toxicitate este superioară celei a gazului sarin.

Siria a recunoscut pentru prima dată în 23 iulie 2012 că deţine arme chimice şi a ameninţat că le va folosi în cazul unei intervenţii militare occidentale, dar niciodată împotriva populaţiei sale. În martie 2013, Guvernul şi rebelii s-au acuzat reciproc de a fi utilizat arme chimice în conflict. Marea Britanie, Franţa şi Statele Unite au acuzat armata siriană că a recurs, în mai multe rânduri, la arme chimice împotriva insurgenţilor. Pe de altă parte, Rusia, aliata regimului preşedintelui sirian Bashar al-Assad, afirmă că deţine proba potrivit căreia rebelii sunt cei care au folosit gaz sarin.

Siria este una dintre puţinele ţări care nu au semnat Convenţia privind interdicţia armelor chimice şi care nu este, astfel, membră a Organizaţiei însărcinată cu controlul şi aplicarea acesteia (OIAC). Programul chimic sirian a început în anii 1970, cu ajutorul Egiptului, iar ulterior al fostei Uniuni Sovietice. De asemenea, Rusia, în anii 1990, şi apoi Iranul, începând din 2005, i-au furnizat o susţinere, afirmă Nuclear Threat Initiative, o organizaţie independentă care recenzează date din surse “deschise” despre arme de distrugere în masă. Potrivit unui expert de la Institutul de Studii Strategice, este vorba despre “cel mai mare program de înarmare chimică din Orientul Mijlociu, creat cu scopul de a contrabalansa programul nuclear al Israelului”
. La 30 ianuarie, aviaţia israeliană a bombardat, lângă Damasc, o instalaţie pentru rachete de tip sol-aer şi un complex militar adiacent, suspectat că adăpostea produse chimice. Israelul se teme de eventuale transferuri de armament către mişcarea şiită libaneză Hezbollah. Potrivit ziarului The New York Times, raidul ar fi putut să avarieze principalul centru de cercetare pentru arme biologice şi chimice din ţară.

Propunerea rusă de a plasa armele chimice siriene sub control internaţional, pentru a le neutraliza, presupune deplina cooperare a regimului care menţine secretul asupra arsenalului său, pentru a desfăşura o operaţiune dificil de realizat în plin război civil. Proiectul implică o schimbare radicală a poziţiei oficiale a Damascului, care s-a ferit mereu să adere la Organizaţia convenţiei privind interzicerea armelor chimice, pentru a nu fi nevoit să dea socoteală pentru un arsenal a cărui existenţă a fost negată până recent. Acest arsenal este considerat "unul dintre cele mai importante din lume" şi este estimat la "peste 1.000 de tone" de serviciile de informaţii franceze. "Prima etapă ar fi ca Siria să semneze imediat convenţia de interzicere a armelor chimice" intrată în vigoare în 1997 şi care regrupează aproape toate statele lumii, explică pentru Daryl Kimball, directorul general al Arms Control Association, o organizaţie neguvernamentală dedicată dezarmării. Alăturându-se OIAC, Damascul ar trebui să realizeze inventarul stocurilor sale şi să accepte sosirea inspectorilor pe teritoriul său pentru a verifica declaraţiile sale "la kilogramul de agent chimic şi la muniţie"
 potrivit lui Michael Luhan, purtător de cuvânt al organizaţiei.

Misiunea de verificare ar putea, de asemenea, să fie încredinţată unei echipe de inspectori ai ONU, ca cea care a mers în Siria la sfârşitul lui august sau cea care a lucrat în Irak după războiul din Golf din 1991, potrivit lui Daryl Kimball. "Problema pentru a pune aşa ceva în aplicare din punct de vedere practic ar fi să se garanteze siguranţa inspectorilor şi cea pe termen lung a stocurilor" în timpul operaţiunilor de dezarmare, adaugă el. Experţii nu îşi ascund scepticismul: "cu greu îţi poţi imagina distrugerea stocurilor de arme chimice siriene în mijlocul unui război civil". "Nu este ceva ce aţi vrea să faceţi sub ameninţarea unei ploi de obuze în zonă" rezumă el. În opinia lui David Kay, fost şef al inspectorilor ONU în Irak, "chiar în cele mai bune condiţii, aceasta necesită efective foarte numeroase"
, pur şi simplu pentru a asigura o supraveghere de 24 de ore din 24 la fiecare instalaţie şi a împiedica orice intruziune.

Zonele de producţie şi stocare a VX, gaz sarin sau iperită, sunt numeroase şi occidentalii se tem că Bashar al-Assad ar putea pierde controlul şi armele chimice ar putea să cadă în mâinile rebelilor extremişti. Secretarul general al ONU a cerut, în urma propunerii ruse, crearea unei zone de supraveghere de către Naţiunile Unite în Siria, unde armele chimice ale ţării ar putea fi "depuse în siguranţă şi distruse". Şi în acest caz, procesul ar dura mai mulţi ani şi ar costa miliarde: Statele Unite au cheltuit aproape 35 de miliarde de dolari în două decenii pentru a se debarasa în proporţie de 90 la sută de stocurile lor şi nu vor termina înainte de 2021. "Fabricarea armelor chimice este un lucru. Când este vorba despre distrugere, aceasta este bineînţeles costisitoare şi mai delicată în plan tehnic şi juridic"
 potrivit lui Michael Luhan.

Operaţiunile de neutralizare diferă dacă agentul este, sau nu, încărcat într-o rachetă - cazul Statelor Unite - sau dacă este, pur şi simplu, stocat în vrac şi asamblat chiar înaintea folosirii - cazul Rusiei. În primul caz, metoda este incinerarea în uzine corespunzătoare; în al doilea caz, neutralizarea se face prin injectarea unui compus chimic pentru a face produsul inert. Potrivit informaţiile franceze divulgate la începutul lui septembrie, stocurile siriene sunt "în parte stocate sub formă binară, adică sub forma a două produse chimice, numite precursori, care sunt amestecate chiar înainte de folosire"
. Această metodă pare să se apropie de cea folosită de Rusia, suspectată că a ajutat Damascul să pună pe picioare propriul program de arme chimice în anii 1970.
Armele chimice deținute de sirieni sunt în mare parte “inutilizabile”
 și ar putea fi astfel distruse mai rapid decât se estima inițial, potrivit unui raport confidențial ruso-american citat de Washington Post.  Acest raport, prezentat Casei Albe de experţi în domeniul armamentului, estimează că arsenalul sirian ar putea să fie neutralizat în termen de nouă luni şi că acesta prezintă mai puţine riscuri să fie ascuns sau furat de grupări teroriste, din cauza formei în care este stocat. 
Rebelii islamişti din Siria sfidează drepturile omului


Rebelii din gruparea Statul islamic din Irak şi Levant, afiliaţi cu organizaţia teroristă Al-Qaida, introduc Sharia în zonele  siriene ocupate de ei. Pe cale de consecinţă, copii din aceste localităţi sunt obligaţi să meargă la şcoală doar în haine tradiţionale musulmane, relatează organizaţia pentru apărarea drepturilor omului Syrian Observatory for Human Rights. Rebelii au preluat, în data de 6 martie 2013, controlul asupra oraşului Raka, singura capitală a unei provincii aflată în această situaţie. În prezent, oraşul este controlat, în principal, de jihadişti din cadrul grupării Statul Islamic în Irak şi Levant.

Mai multe grupări islamiste au anunţat că nici o organizaţie cu sediul în străinătate, inclusiv Coaliţia naţională, nu este în măsură să le reprezinte, subliniind că legea islamică trebuie să fie unica sursă a legislaţiei. În pofida temerilor pentru viaţa lor, localnicii din oraşul Raka (nordul Siriei) au desfăşurat un miting la care au cerut să se înceteze persecutarea populaţiei de către islamiştii radicali. 
Cea mai mare grupare din larga umbrelă a rebelilor siriene este, în prezent, afiliată la al-Qaeda. Potrivit estimărilor specialiştilor, unu din doi rebeli sirieni este jihadist. Din acest motiv, SUA sunt criticate inclusiv pe plan intern, după ce Washingtonul a recunoscut că sprijină rebelii de mai multe luni. Informaţiile privind înarmarea rebelilor a dat naştere unor acuzaţii că SUA înarmează, în realitate, Al-Qaeda.

Rebelii sirieni, înarmaţi de Statele Unite

Statele Unite ale Americii au început să furnizeze arme şi echipamente tehnice rebelilor sirieni. CIA a început să trimită transporturi cu materiale letale. The Washington Post precizează că Departamentul de Stat a trimis vehicule, inclusiv cu echipamente de comunicaţii sofisticate şi kituri medicale de luptă.

Transporturile, care se limitează la arme ușoare și la alte muniții care pot fi urmărite, au început să sosească în Siria într-un moment de tensiuni sporite legate de intenţiile președintelui Barack Obama de a ordona atacuri cu rachete în vederea pedepsirii regimului Al Assad pentru presupusa folosire de arme chimice într-un atac mortal lângă Damasc, din luna august. Armele le sunt livrate rebelilor și pe cale maritimă. Acestea includ, de asemenea, echipamente de comunicații, vehicule și truse medicale.

Conform AFP, oficiali ai CIA au declarat că Agenţia nu doreşte să facă vreun comentariu cu privire la informaţiile apărute în The Washington Post. Potrivit unor responsabili americani citaţi sub rezerva anonimatului de aceeaşi publicaţie, scopul asistenţei materiale este de a ajuta consolidarea coeziunii dintre grupările opoziţiei armate siriene. 
“Geneva 2”, în luna noiembrie

Reprezentantul Organizaţiei Naţiunilor Unite şi al Ligii Arabe care se ocupa de Siria, Lakhdar Brahimi, a declarat duminică seară că speră ca o conferinţă internaţională privind chestiunea siriană, numită „Geneva 2”, să poate avea loc la mijlocul lunii noiembrie, potrivit Reuters. „Vom încerca să organizăm o conferinţă la mijlocul lunii noiembrie” a declarat Lakhdar Brahimi într-un interviu acordat pentru postul de televiziune Al-Arabia, subliniind că nu există încă un acord asupra datei şi “nu este nimic 100% sigur”
.
Lakhdar Brahimi a afirmat, de asemenea, că speră ca opoziţia siriană să trimită la această conferinţă o singură delegaţie, dat fiind că în ultimele zile a apărut ruperea în diferite facţiuni a opoziţiei siriene. „Cred că cel mai bine va fi ca delegaţia siriană a opoziţiei care doreşte să vină la Geneva să reprezinte cea mai mare parte a forţelor ostile regimului” a declarat Lakhdar Brahimi. „Dacă vor veni mai multe delegaţii mă tem că va fi un eşec, nu un succes”
 a adăugat. Unele dintre cele mai mari şi mai influente facţiuni rebele, printre care şi Frontul al-Nostra, având legături cu Al-Qaeda, au anunţat că vor să să se retragă din Coaliţia Naţională Siriană şi să formeze o grupare mai amplă, care ţine cont de componenta religioasă.

Lakhdar Brahimi a specificat că se raliază opiniei exprimate de Secretarul General al ONU, Ban-Ki-moon, şi de Secretarul General al Ligii Arabe, Nabil Elarabi, în sensul că la conferinţă ar trebui să participe şi Iranul, cel mai important susţinător regional al Siriei.

SCHIMBAREA LA FAŢĂ A IRANULUI

„Toată lumea a fost fericită auzind că spusele şi tonul ministrului iranian de Externe s-au schimbat”
 a declarat secretarul de stat american, John Kerry. Declaraţia vine în contextul întâlnirii şefului diplomaţiei iraniene, Mohammed Djawad Sarif, cu reprezentanţii celor cinci ţări cu drept de veto în Consiliul de Securitate ONU - Statele Unite, Rusia, China, Franţa, Marea Britanie - şi Germania.

Abordarea oficialului iranian - ponderat şi deschis dialogului cu marile puteri - a fost salutată la scară largă de reprezentanţii acestora din urmă, mai ales în lumina declaraţiilor sure făcute, de-a lungul vremii, de fostul preşedinte iranian, Mahmoud Ahmadinedjad. În context, John Kerry a declarat că "Sarif a venit cu câteva propuneri pentru a căror transpunere în realitate trebuie muncit mult"
. 
Aprofundarea discuţiilor privind aceste propuneri urmează să aibă loc la mijlocul lunii octombrie, la Geneva. Aici - spun analiştii - ar urma să aibă loc un generic „schimb de compromisuri” între Iran şi Statele Unite, în sensul unei atitudini mai flexibile a Teheranului în problema programului nuclear al ţării, pe de o parte şi, pe de altă parte, relaxarea sancţiunilor economice impuse republicii islamice.
Negocierile de la Geneva - proba intenţiilor iraniene


Negocierile la nivel înalt de la Geneva sunt privite drept o probă a seriozităţii intenţiilor iraniene. "Vorbele nu sunt suficiente, ceea ce contează sunt faptele"
 a precizat, la New York, ministrul german de Externe, Guido Westerwelle, care are o bună relaţie cu omologul său iranian. La rândul său, John Kerry a făcut un pas important în negocierile cu Iranul. La sfârşitul întâlnirii comune de la New York, Kerry l-a invitat pe Mohammed Djawad Sarif la o primă rundă de negocieri bilaterale. Momentul a însemnat şi îndelung aşteptata strângere de mână între cei doi oficiali. 


După încheierea discuţiilor, Mohammed Djawad Sarif a declarat că acestea au avut "multă substanţă". Întărind spusele preşedintelui iranian Rohani, care, în discursul din cadrul Adunării Generale ONU subliniase că Iranul este paşnic, şeful diplomaţiei iraniene a dat asigurări că ţara sa a luat act de îngrijorările comunităţii internaţionale şi va dovedi că programul nuclear iranian "nu este nimic altceva decât un program civil"
. În acest context, John Kerry a solicitat Iranului să permită inspectorilor Organizaţiei Naţiunilor Unite accesul în facilităţile atomice iraniene.

Conform opiniei lui Matthew Duss, de la Center for American Progress din Washington, întâlnirea dintre Kerry şi Sarif este cu atât mai încurajatoare, cu cât însuşi oficialul iranian a venit cu mai multe propuneri. Matthew Duss crede că acest lucru dovedeşte seriozitatea conducerii iraniene.

Un preşedinte iranian surprinzător de moderat

Înainte de a ajunge la Adunarea Generală ONU, Hassan Rohani - preşedintele iranian - a dat semnale ale unei schimbări în discursul Teheranului. Vorbind înaintea liderului de la Teheran, preşedintele american Barack Obama a apreciat că "obstacolele s-ar putea să fie foarte mari, dar am convingerea fermă că merită să fie testată calea diplomatică". Un oficial american a comentat că "dinamica politică internă din Iran"
 obligă puterea de la Teheran să trateze relaţia cu Washingtonul mult mai prudent decât se întâmplă în dialogul cu alte naţiuni occidentale.

Pentru prima oară după decenii, un reprezentant al delegaţiei SUA la ONU a fost în plen, în timpul discursului susţinut de preşedintele iranian. Toate, pe fondul unui discurs extrem de moderat rostit de Hassan Rohani - cu atât mai remarcabil prin comparaţie cu afirmaţiile fostului preşedinte iranian, Mahmud Ahmadinedjad.

Iranul - a precizat Hassan Rohani de la microfonul ONU - este dispus să se angajeze în discuţii serioase privind complexul nuclear al Teheranului, dacă acestea pot duce la rezultate palpabile. Arsenalul atomic nu este în concordanţă cu structura culturală islamică a ţării sale - dar a condamnat seria de sancţiuni economice ("violente") instituite la adresa Iranului, din cauza programului de îmbunătăţire a uraniului. Preşedintele iranian a precizat că suspiciunile sunt "o iluzie, sunt extrem de nerealiste" iar "presiunile nelegitime" nu pot stopa Iranul de la "programul său nuclear paşnic"
.
Atitudini rezervate


Unii analiştii care manifestă neîncredere faţă de noul preşedinte iranian şi consideră că o prea mare apropiere de Teheran este prematură. Frank Gaffney, publicist american şi expert în chestiuni de apărare, salută faptul că preşedintele american nu s-a întâlnit cu Rohani. Anterior, preşedintele iranian a declinat invitaţia de a lua prânzul la ONU, întrucât la masă este servit alcool. Aşadar, deocamdată, ocazia unei strângeri de mână istorice, a fost pierdută. "O întâlnire ar fi un lucru prea complicat"
 au declarat surse din delegaţia iraniană.
Hassan Rohani a încercat să reducă neîncrederea faţă de Iran. "Armele atomice şi alte arme de distrugere în masă nu au ce căuta în programul iranian de siguranţă şi apărare", a declarat liderul de la Teheran în preambulul discursului său de la ONU şi în contextul anunţului făcut de Barack Obama privitor la o nouă rundă de negocieri vizând programul nuclear al Iranului. Dat fiind noul tip de atitudinine abordată de Iran, prin reprezentanţii săi de vârf, este firesc ca, pentru administraţia americană să apară întrebarea câtă încredere se poate avea în Hassan Rohani .

Mike Rogers, şeful Comisiei pentru Serviciile Secrete din Congresul american, este rezervat. În opinia sa, Hassan Rohani este un om al regimului. Preşedintele iranian trebuie să dovedească faptul că ţara lui nu intenţionează să producă bomba atomică. "În primul rând, trebuie oprită îmbogăţirea cu peste 20% a uraniului şi, în al doilea rând, inspectorii ONU trebuie să poată merge în Iran cât mai grabnic"
 a precizat Mike Rogers. 

Au existat şi reacţii mai puţin neîncrezătoare. Ed Royce, şeful Comisiei pentru Afaceri Externe din Congresul american, este de părere că noii conduceri din Iran trebuie să i se ofere o şansă. "Cred că sesizează şi ei cât de mare este presiunea exercitată asupra guvernului lor, aşa că ar trebui să le oferim şansa de a decide. Ori aleg calea de compromis în privinţa programului atomic, ori economia lor se prăbuşeşte"
.

În discursul său, Hassan Rohani subliniase vă sancţiunile aplicate Iranului afectează pe nedrept oamenii obişnuiţi. Ed Royce este de părere că abordarea americană ar trebui să fie următoarea: "Vă dăm 100 de zile. Renunţaţi la programul vostru militar, opriţi îmbogăţirea uraniului, iar noi vom ridica sancţiunile"
.
Rohani, între constrângerile occidentale şi ofertele Moscovei


Moscova propune Teheranului să-i furnizeze noi sisteme de rachete perfecţionate de tip S-300 modificate şi să construiască un al doilea reactor pentru centrala nucleară de la Bushehr - precizează Kommersant. Propunerile au fost formulate de preşedintele rus, Vladimir Putin către omologului său iranian, Hassan Rohani, în cadrul summitului regional al Organizaţiei pentru Cooperare de la Shanghai, desfăşurat în Kîrgîzstan. 
Potrivit Kommersant, Rusia propune Iranului să-i furnizeze cinci baterii de rachete de tip S-300 “Antei-2.500″, o versiune modificată pentru exportarea de S-300 ruseşti, cu condiţia ca Teheranul să-şi retragă plângerea depusă împotriva societăţii publice însărcinate cu exporturile de armament, Rosoboroneksport, pentru ruperea precedentului contract ruso-iranian. 
Încheiat în 2007, acest contract de livrare a unor rachete de tip S-300, sisteme capabile să intercepteze în zbor avioane sau rachete, în valoare de 800 de milioane de dolari americani a fost anulat în 2010 de Rusia, care a aplicat astfel o rezoluţie a ONU privind noile sancţiuni adoptate împotriva Teheranului din cauza programului său nuclear controversat. Teheranul a sesizat atunci Curtea Internaţională de Arbitraj de la Geneva şi a cerut o despăgubire în valoare de patru miliarde de dolari americani din partea Moscovei. Însă, potrivit decretului care pune în aplicare rezoluţia ONU, semnat de preşedintele rus la acea vreme, Dmitri Medvedev, sistemele de tip S-300 “Antei 2.500″ nu intră sub incidenţa sancţiunilor - a precizat pentru Kommersant Vladimir Evsseiev, directorul Centrului de Cercetări Socio-Politice. 
O sursă militaro-diplomatică a anunţat, pe de altă parte, că Rusia nu intenţionează să încalce sancţiunile. “Sancţiunile încă nu au fost anulate. Noi am respectat întotdeauna reglementările internaţionale cu privire la exporturile de armament”
.
Moscova este pregătită să semneze cu Teheranul un acord pentru construirea unui al doilea reactor în centrala de la Bushehr. Construită de Rusia în pofida protestelor Israelului şi Statelor Unite, Bushehr, singura centrală nucleară iraniană, a început să producă energie electrică în 2011. Fără să intre în detalii, purtătorul de cuvânt al Kremlinului, Dmitri Peskov, a confirmat că Putin şi Rohani abordează “cooperarea în domeniul energiei nucleare, în special în contextul Bushehr” ca şi “problemele de cooperare militaro-tehnică”
. 
La sfârşitul lunii iunie, Rusia a insistat în sensul reducerii sancţiunile aplicate Iranului în legătură cu activităţile sale nucleare. Apelul a fost lansat după alegerile prezidenţiale iraniene, câştigate de Hassan Rohani, care a promis, în timpul campaniei sale electorale, mai multă flexibilitate în dialogul cu Occidentul.
Ales preşedinte în 14 iunie, din primul tur, cu 51% din voturi, Hassan Rohani îl succede pe Mahmoud Ahmadinejad, ale cărui mandate au fost marcate de numeroase tensiuni cu Occidentul, în principal din cauza controversatului program nuclear. Imediat după alegere, Rohani a promis “mai multă transparenţă” în programul nuclear, pentru a demonstra caracterul civil al acestuia. Iranul este suspectat de marile puteri occidentale că încearcă să se doteze cu arme nucleare sub paravanul unui program nuclear civil. Regimul de la Teheran neagă acuzaţiile.

.

MOSCOVA vs KIEV : 
RĂZBOI COMERCIAL CU SCOP POLITICO-ECONOMIC

La începutul lunii august 2013 au apărut unele informații conform cărora Serviciul Vamal din Federația Rusă a pregătit o listă de 40 de companii din Ucraina ale căror mărfuri sunt considerate „riscante”, acestea urmând să fie verificate minuțios la granița ruso-ucraineană. În 14 august a apărut ştirea despre blocarea tuturor importurilor din Ucraina - presa a relatat despre coloanele de camioane formate la punctele de frontieră dintre Ucraina și Rusia.
 
Conform unor opinii analitice, cauza este politică. Situaţia are legătură directă cu apropierea summit-ul Parteneriatului Estic de la Vilnius din luna noiembrie, când Kievul speră să semneze Acordul de asociere cu Uniunea Europeană – situaţie în care, logic, este exclusă aderarea la Uniunea Vamală Rusia-Belarus-Kazahstan, dominată de Moscova.
Abordări selective
Cum ar putea Ucraina să iasă corect din acest război comercial cu Rusia? Fostul ministru ucrainean de Externe, Vladimir Ogrîzko, sesizează o anumită logică în decizia Rusiei. „Scopul Rusiei este să nu admită mersul Ucrainei în direcția lumii civilizate, adică în Europa. În continuare situația se va înrăutăți. Gândiți-vă numai la flota rusească de la Marea Neagră care staționează pe teritoriul Ucrainei și care ar putea fi dispusă spre diverse provocări”, a scris Ogrîzko într-un articol postat pe site-ul versiunii ucrainene a revistei Forbes.

Fostul ministru de Externe se declară convins că Rusia are două scopuri pe termen scurt: să determine Ucraina să mai mediteze asupra necesității de a adera la Uniunea Vamală și să afecteze imaginea țării, demonstrându-i Uniunii Europene că Ucraina nu este pregătită să semneze Acordul de asociere, întrucât are probleme cu cu vecinii.
Potrivit fostului șef al diplomației ucrainene, teama nu constă în apropierea economică dintre Ucraina și UE. „Din momentul semnării Acordului de asociere în Ucraina vor funcționa alte reguli economice și politice. Aceasta va duce la schimbări în societate, vom trăi după legi civilizate, nu ca și în prezent” subliniază Vladimir Ogrîzko. „Ucraina mai trebuie să rabde acele trei luni până la semnarea Acordului de asociere cu UE”
 a precizat fostul ministru de Externe, punctând faptul că autoritățile ucrainene ar trebui să caute acum noi piețe de desfacere pentru că nu este prima dată când Rusia folosește astfel de metode.
Avertisment dur

Rusia a avertizat Ucraina cu privire la faptul că, în cazul în care va semna un acord de asociere “sinucigaş” cu Uniunea Europeana, vor fi înăsprite controalele vizând marfurile ucrainene la frontiera dintre cele doua ţări. “Adevărul este că serviciile vamale ruseşti au luat măsuri preventive legate de pregătirea unui schimb în reglementarea controalelor pentru situaţia în care Ucraina va semna un acord de asociere cu UE”, a declarat Serghei Glaziev, consilier al presedintelui rus Vladimir Putin. “Pentru moment, nu am tras, încă, nişte concluzii ferme (…), dar, din precauţie, ne pregătim sa întărim controalele vamale administrative, pentru cazul în care Ucraina va face acţiunea sinucigaţă de a semna acordul de asociere cu UE”
 a subliniat Serghei Glaziev.

Negocieri telefonice

Premierul rus Dmitri Medvedev şi omologul său ucrainean, Nikolai Azarov, au convenit, în timpul unei discuţii telefonice, că este “indispensabil să fie rezolvate într-o manieră constructivă”
 problemele economice şi comerciale apărute in ultima vreme, se arata intr-un comunicat al guvernului rus.

Autoritatile ruse neagă faptul că ar fi declanşat un “război comercial”, din raţiuni politice, împotriva Ucrainei, însă patronatul ucrainean estimează că măsurile luate de agenţia vamală rusă “vor suspenda, de facto, exporturile pentru o perioadă nedeterminată”
.

Rusia încearcă, de cîţiva ani, să determine Ucraina să renunţe la intenţiile de asociere cu Uniunea Europeană şi să intre în Uniunea Vamală formată din Rusia, Kazahstan si Belarus.

Problema Timoşenko

Ucraina oscilează din 1991 - an în care a devenit independentă - între Rusia şi Occident. Preşedintele Victor Ianukovici încearcă, încă de la preluarea puterii, în 2010, sa reînnoiasca relatiile cu Uniunea Europeană, însă, fără a altera relaţia cu Moscova. Relatiile dintre Kiev şi UE s-au degradat considerabil începând cu 2011, după încarcerarea fostului premier, opozanta Iulia Timosenko. Aceasta ispăşeşte o pedeapsă privativă de libertate de 7 ani. Condamnarea a fost denunţată de Uniunea Europeană, care suspectează o persecuţie politică. Semnarea unui acord de asociere între Uniunea Europeană şi Ucraina a fost respinsă din cauza “dosarului Timosenko”.
Un sondaj de opinie realizat de Centrul pentru cercetări politice și economice „A. Razumkov”, în colaborare cu fundația „Inițiative democratice”, a arătat că, în pofida absenței sale din viața politică activă, Iulia Timoșenko, „îi suflă în ceafă” președintelui Ucrainei, Viktor Ianukovici. La alegerile prezidențiale din 2015, pentru Ianukovici ar vota 23,4% de ucraineni (din cei care intenţionează să meargă la vot) - pe Timoșenko sunt dispună să o susțină 16,3% dintre respondenți. Analizând rezultatul, sociologii consideră că fostul premier ar obține locul doi în primul tur al scrutinului prezidențial, iar în al doilea tur l-ar putea învinge detașat pe Viktor Ianukovici. În acest fel, pe perioada detenției sale în închisoarea din Kacianovsk, Iulia Timoşenko a reușit să-şi consolideze poziţia de lider naţional.
Analiști politici ucraineni susțin că deschiderea dosarului penal pe numele Iuliei Timoșenko urmărea mai multe scopuri. Primul a constat în înlăturarea unui concurent politic puternic. Al doilea - s-a urmărit distrugerea opoziției. Al treilea obiectiv a fost de a le transmite ucrainenilor un puternic semnal, legat de care este „preţul” atitudinii anti-sistem. Obiectivele nu au fost atinse: Timoșenko nu a fost distrusă ca politician, opoziția s-a unit (deși există unele disensiuni) și trei partide parlamentare s-au înțeles să susțină un singur candidat în al doilea tur al alegerilor prezidențiale. 

Uniunea Europeană a insistat în sensul eliberării Iuliei Timoșenko din închisoare. Unele ţări membre UE - precum Germania și Lituania - au declarat că justiția din Ucraina este selectivă, cu precitarea că soluționarea „problemei Timoșenko” ar putea duce la progrese în dialogul Ucrainei cu UE. 
Un alt element important: CEDO continuă examinarea plângerilor fostului premier, condamnat în regim de urgență. În data de 30 iulie a expirat termenul în care Ucraina putea contesta decizia CEDO referitoare la prima plângere a Iuliei Timoșenko. În 30 aprilie 2013, CEDO a constatat că arestarea opozantei s-a făcut cu încălcarea câtorva articole din Convenția pentru drepturile omului. Pe de altă pare, Curtea de la Strasbourg a recunoscut, parțial, și politizarea dosarului Timoşenko. Curtea Europeană a Dreăturilor Omului a mai constatat că nu au existat dovezi care să indice faptul că Iulia Timoșenko ar fi fost maltratată și că nu ar fi beneficiat de îngrijirile medicale necesare. Având în vedere că Ucraina nu a contestat acest verdict, decizia CEDO este definitivă și trebuie respectată de autoritățile ucrainene.


Eliberarea Iuliei Timoşenko este un as în mâneca puterii de la Kiev, folosit atât în procesul de negocieri cu UE, cât și în campania electorală pentru alegerile prezidențiale din 2015. Viktor Ianukovici speră că Ucraina va reuși să semneze Acordul de asociere cu UE în toamna acestui an, la Vilnius, fără să o elibereze pe Timoșenko din închisoare. Fostul premier ar putea deveni liber doar după alegerile prezidențiale, în urma cărora Ianukovici intenţionează să fie reales.
ITALIA, PRINSĂ ÎN CLEŞTELE CRIZEI POLITICE


În Italia, coaliţia formată din social-democraţi şi conservatori a reuşit să reziste diar cinci luni. După ce, în februarie, electoratul italian nu a acordat nici unui partid majoritate de voturi, forţând astfel formarea unei coaliţii neobişnuite între stânga şi formaţiunea de centru-dreapta a fostului premier Berlusconi, noul şef de guvern, Enrico Letta, şi-a propus, în aprilie, obiective aproape imposibil de atins: un guvern stabil şi ieşirea din criza economică.
Demisia conservatorilor a compromis guvernarea

La îndemnul lui Silvio Berlusconi - care, în urma condamnării pentru fraudă fiscală, urma să-şi piardă poziţia de senator şi, astfel, imunitatea parlamentară - miniştrii conservatori şi-au anunţat demisia. Demisia a cinci miniştri din partidul Poporul Libertăţii, din guvernul condus de democratul Enrico Letta a provocat un cutremur politic în Italia. Motivul oficial al demisiei: refuzul lui Berlusconi, în calitate de lider politic, de a susţine anumite măsuri bugetare, printre care creşterea TVA-ului.

 Dacă este adevărat că voinţa lui Berlusconi, ca lider de partid, a fost scânteia care a declanşat criza politică, este la fel de adevărat că, în domeniul guvernării, viziunile stângii şi dreptei în probleme ce ţin de politica economică şi fiscală nu-şi găsiseră un numitor comun. Guvernul de la Roma nu a fost capabil să ia decizii semnificative. Planificata creştere a TVA şi noua reglementare a impozitului imobliar au fost permanent amânate - măsurile eficiente pentru combaterea şomajului. 

Se pare că Italia va acumula datorii mai mari decât s-a crezut. Situaţia reală va fi cunoscută în luna octombrie. Comisarul european pentru afaceri economice, Olli Rehn, va prezenta datele concrete şi va verifica bugetul Italiei pentru anul 2014 - în cazul în care va exista un buget, în lipsa unui guvern capabil să ia decizii.
În rândul partenerilor din zona euro se fac auzite tot mai puternic vocile celor care se tem de consecinţele crizei italiene asupra întregului spaţiu monetar european. De aproximativ un an, pieţele financiare au lăsat Italia să respire. Banca Centrală Europeană a cumpărat obligaţiuni de stat italiene şi dă asigurări că va lua în continuare măsuri - dar costul datoriei a început din nou să crească. Dobânzile ridicate ar putea sufoca Italia în timp scurt. În condiţiile în care Italia va avea probleme, situaţia va afecta şi celelalte state din sudul continentului. În final, criza ar putea cuprinde întreaga zonă euro. 

Berlusconi doreşte să fie din nou prim ministru
În Italia trei tabere politice se confruntă de pe poziţii ireconciliante: socialiştii, adepţii lui Berlusconi şi cei ai lui Beppe Grillo. Rămâne de văzut ce poziţie va adopta această din urmă mişcare protestatară. Grillo a avertizase, anterior, că sistemul italian se va autodistruge. 
Tabăra lui Berlusconi e încă puternică. În pofida scandalurilor repetate în care a fost implicat ex-premierul, în luna februarie partidul a pbţinut aproape o treime din sufragii. Berlusconi intenţionează să refacă “Forza Italia” şi să ajungă din nou prim ministru. 
Uriaşe valuri de critici în presa italiană
Faptul că, în urma imboldului dat de Silvio Berlusconi au demisionat miniştrii conservatori, provocând o gravă criză politică în Italia, este dur criticat  de presa italiană.

Corriere della Sera se exprimă în numele segmentului său de cititori "moderaţi", dar şi al electoratului lui Silvio Berlusconi - acum, cu toţii sunt "indignaţi": „Alegerea iresponsabilă a lui Berlusconi şi a fidelilor săi (...) are gustul amar al gesturilor necugetate şi disperate. Este o alegere inutilă. Nu schimbă câtuşi de puţin soarta judiciară a lui Il Cavaliere, dar împinge o ţară ostatică pe marginea unei noi prăpăstii. Lovitura dată guvernului Letta (...) provoacă pagube incalculabile mai ales electoratului lui Berlusconi, alcătuit din familii şi întreprinderi. (...) Argumentul lui Il Cavaliere - o reacţie instinctivă faţă de excesul de impozite - este un pretext prostesc. Costul deciziei din Arcore (reşedinţa lui Berlusconi), dacă ar conduce la alegeri anticipate, poate fi rapid calculat: modestele semne ale unei redresări s-ar spulbera, iar marii investitori s-ar feri şi mai mult de o ţară pe care nu o înţeleg şi în care nu vor să îşi rişte capitalurile. Costul datoriei ar creşte, (...) întreprinderile ar continua să moară, neputând să profite de scurta boare de creştere pentru a ajunge să fie competitive faţă de concurenţa din ţări mai serioase şi mai stabile. (...) Locurile de muncă ar continua să dispară. Bugetul 2014 [...] ar fi dictat de la Bruxelles. Avantajele ieşirii, în mai, din procedura de deficit excesiv s-ar evapora. Guvernul care ar câştiga următoarele alegeri ar fi probabil forţat să semneze o capitulare necondiţionată troicii UE-BCE-FMI. Ceea ce ar avea drept rezultat un transfer de suveranitate către comisari, şi în definitiv o creştere inevitabilă a impozitelor”.

La Stampa, se mobilizează de asemenea spunând "basta" unei crize pe care o consideră "inutilă şi dezastruoasă": „Decizia neaşteptată a lui Silvio Berlusconi de a-şi face miniştrii să demisioneze, pentru a sabota guvernul, este o lovitură foarte grea pentru ţara noastră. O umilire care ne zvârle în haos, în lipsă de credibilitate; care ne repune sub supraveghere, care confirmă cele mai rele prejudecăţi despre italieni. În această săptămână, în care ar trebui să discutăm doar de faptul că prima întreprindere de telecomunicaţii din ţară trece în mâini străine sau că Alitalia în curând nu va mai fi compania noastră aeriană naţională, suntem prinşi în vârtejul problemelor judiciare ale unui singur om. (...) va trebui prezentat bugetul 2014, un moment-cheie pentru cei ca noi, ale căror conturi sunt fragile; pe 15 noiembrie vor sosi şi evaluările europene; datoria noastră creşte periculos; FMI a menţionat acum două zile un risc pentru Italia. Şi noi, care am avea cu disperare nevoie de un scut protector şi de credibilitate, ne înfăţişăm goi şi dezarmaţi”.

Il Fatto Quotidiano precizează că Silvio Berlusconi, a fost arhitectul unei serii de fraude foarte complexe, realizate de compania sa de televiziune, Mediaset, conform documentelor publicate de către Înalta Curte. Escrocheria, care implica supraevaluarea plăţii redevenţelor pentru serialele de televiziune şi sustragerea sumelor excedentare pentru a fi ascunse în conturi off-shore, i-au adus miliardarului un an de închisoare şi interdicţia de a deţine funcţii publice, adaugă ziarul.

În presa apropiată de Berlusconi, tonul este total diferit. Astfel, Il Giornale îl acuză pe primul ministru Enrico Letta de a fi provocat, cu impozitele lui, "căderea guvernului". Justifică opţiunea lui Il Cavaliere, care doar şi-ar fi protejat interesele pentru viitoarele alegeri:
„Din nou, politicienii şi comentatorii nu au înţeles nimic. Ei au crezut, sau s-au temut, sau au dorit - în funcţie de persoană - că Berlusconi avea să provoace căderea guvernului ca reacţie faţă de problemele sale personale. El nu a făcut-o din simţ al responsabilităţilor pe care le are (...), ci mai ales pentru că nu a vrut să pună în pericol singurul patrimoniu la care ţine cu adevărat, după copiii săi: alegătorii lui. Care ar fi fost soarta numeroaselor sale voturi dacă PDL ar fi aprobat o decizie care găureşte buzunarele italienilor? (...) Nu ştim ce se va întâmpla odată ce Letta va fi căzut. Dar astăzi, avem o confirmare: cei care doresc mai multe impozite sunt incompatibili cu Forza Italia, noul-vechi partid al lui Berlusconi”.

Forza Italia - un partid a cărui reînfiinţare a fost recent anunţată de către Il Cavaliere şi care ar trebui să se prezinte în locul PDL-ului, considerat prea indisciplinat, la următoarele alegeri. Întrucât, scrie în La Repubblica:

„Berlusconi dispune în continuare de un consens politic şi, mai important, de puterea sa economică şi mediatică. Şi le foloseşte, dacă nu pentru a-şi impune alegerile, cel puţin pentru a le bloca pe cele ale altora. Un ultimatum după altul. Şi le foloseşte şi pentru a controla disensiunile în rândurile partidului său. De aceea Berlusconi rezistă. Până la sfârşit. Fiindcă el luptă pentru supravieţuirea sa politică şi pentru cea a partidului Forza Italia. (...) Iată de ce vrea să se voteze cât mai curând posibil. Fiindcă, de la înfiinţarea sa în 1994 până la ultimele alegeri, în februarie 2013, "partidul personal" al lui Berlusconi a dat întotdeauna cele mai bune rezultate în legislative. Iată de ce a transformat viaţa politică într-o campanie electorală permanentă. Şi astăzi, pentru a rezista ameninţărilor externe şi tensiunilor interne partidului, el are nevoie de noi alegeri - şi cât mai curând cu putinţă”.
VARIA
RUSIA A DESECRETIZAT RESURSELE ENERGETICE
Volumul rezervelor de petrol al Federației Ruse (la 1 ianuarie 2013) era de 17,8 miliarde tone, iar de gaze naturale – 48,8 trilioane metri cubi. Aceasta conform categoriei ABC1 (rezerve cercetate), iar conform categoriei C2 (rezerve de perspectivă, descoperite în afara zonelor cercetate, pe baza structurii geologice), rezervele de petrol sunt estimate la 10,9 mlrd tone, cele de gaze - 19,6 trilioane mc. Datele au fost făcute publice de ministrul resurselor naturale, Serghei Donskoi. Sunt primele date exacte despre rezervele de petrol și gaze ale Rusiei provenite din surse oficiale, anterior experții estimând rezervele în baza unor date indirecte. Aproximativ 80% din rezervele ruseşti sunt exploatate de  companii private, datele lor fiind publicate in urma obligaţiilor asumate faţă de firmele internaţionale de audit. În baza informațiilor primite de la companii, experții estimau anterior volumul rezervelor de petrol între 15-22 miliarde tone.

Influenţă negativă

„În condițiile societății contemporane deschise, în epoca luptei pentru investiții, datele despre rezervele hidrocarburilor sunt un avantaj concurențial și nu trebuiesc secretizate” a precizat Serghei Donskoi. „Secretizarea volumului rezervelor de hidrocarburi are o influență negativă asupra atractivității investiționale a complexului nazțional energetic, blochează dezvoltarea studiilor geologice, provoacă speculații departe de adevăr”
. Ordinul de a exclude hidrocarburile din lista rezervelor de resurse strategice care constituie secret de stat, a fost dat de Vladimir Putin în februarie 2013. Continuarea secretizării datelor despre rezervele de hidrocarburi fiind un anacronism. Singura companie mare privată petrolieră care nu permite accesul la informații despre rezerve și nu organizează audite este Surtgutneftegaz.
Rezerve nelimitate

Desecretizarea informațiilor respective va permite autoritatilor de la Moscova să demonstreze că Rusia are rezerve nelimitate, a mai declarat oficialul rus. „Acum putem să nu mai ascundem succesele sondorilor - în ultimii 8 ani creșterea rezervelor de hidrocarburi a fost mai mare decât extracția lor”. Anul trecut au fost descoperite 49 de depozite de zăcaminte noi. Volumul rezervelor de petrol a crescut cu 650 mln tone, cel al gazelor cu 800 miliarde mc.

Rusia este pe locul al zecelea între statele cu cele mai mari rezerve de petrol, după Venezuela și statele din Golful Persic. Deţine prima poziţie mondială ca rezerve de gaz metan. Experții consideră că în Rusia sunt amplasate cca 25-30% din rezervele mondiale de gaze.  

EUROPA, PE PODIUMUL COMPETITIVITĂŢII

În pofida crizei din Europa, în primele 10 cele mai competitive ţări se regăsesc şase naţiuni europene, la fel ca anul trecut, potrivit ultimului Global Competitiveness Report al Forumului Economic Mondial. Elveţia, Singapore şi Finlanda sunt cele mai competitive ţări din întreaga lume din punct de vedere economic, potrivit unui clasament întocmit de Forumul Economic Mondial de la Geneva. Germania ocupă locul al patrulea în această listă, înaintea Statelor Unite, Suediei şi Hongkong-ului. 

"Pieţele financiare s-au stabilizat" a declarat şefa departamentului de cercetare a competitivităţii economice din cadrul Forumului, Margareta Drzeniek. "Pentru o firmă este mai uşor acum să obţină finanţare. Observăm şi o îmbunătăţire a stabilităţii macroeconomice. Deficitul bugetar s-a transformat în surplus" - acestea sunt principalele concluzii privind Germania.
În top 10 se mai află Suedia, Olanda şi Marea Britanie. În pofida crizei euro, anumite ţări din uniunea monetară au înregistrat progrese. "Unele ţări din sudul Europei, în special Spania şi Grecia, au reuşit să-şi îmbunătăţească competitivitatea economică"
 a spus Margareta Drzeniek. Ea a constatat simultan însă şi accentuarea clivajului pe axa nord-sud în Europa.

Progrese în Europa

Ţările din sudul Europei, inclusiv Franţa, mai trebuie să depună eforturi. Spania se află în clasamentul competitivităţii economice pe locul 35, Italia pe 49, Portugalia pe 51 iar Grecia pe 91. Aceste ţări au de depăşit actualele structuri de piaţă ineficiente, au nevoie de inovaţii şi de îmbunătăţirea accesului la credite.

Şi unele ţări emergente au de aplicat numeroase reforme. China se află pe locul 29, Africa de Sud pe 53, Brazilia pe 56, India pe 60 iar Rusia pe poziţia 64. Federaţia Rusă este singura din cele cinci ţări emergente care a întregistrat progrese faţă de 2012.

Criterii

Clasamentul competitivităţii mondiale se bazează pe Global Competitiveness Index (GCI) pentru 148 de ţări, elaborat în 2004 de Universitatea Columbia din SUA pentru Forumul Economic Mondial. Indicele ia în considerare 12 aspecte - printre care infrastructura, stabilitatea macroeconomică, starea sistemului educaţional, piaţa muncii, gradul de dezvoltare tehnologică şi mărimea pieţei. Clasamentul se întocmeşte în baza analizării datelor oferite oficial de statisticile naţionale şi de sondajele de opinie efectuate de Forum şi de partenerii săi în fiecare an. 

KENIA: MASACRU ŞI DESTABILIZARE
Masacrul din Kenia - peste 60 de morţi şi numeroşi răniţi - a readus în atenţie miliţiile Al-Shabab şi ameninţă să destabilizeze ţara. Prin atacul asupra centrului comercial frecventat cu precădere de străini şi kenieni bogaţi, islamiştii au vrut să capteze atenţia opiniei publice internaţionale. Nu au vrut să lovească doar Kenia, dar, în egală măsură, Israelul şi comunitatea internaţională. Centrul comercial are, în parte, patronat israelian, iar angajaţii unui complex al ONU aflat în vecinătate îşi făceau  cumpărăturile acolo. În timpul masacrului, islamiştii i-au întrebat pe clienţii centrului comercial ce religie au. Cei care nu erau musulmani au fost ucişi pe loc, inclusiv copiii.
Al-Shabab - autointitulaţii luptători ai lui Allah din Somalia - aflaţi în legătură cu reţeaua al Qaida, au acţionat cu brutalitate maximă în capitala Keniei. Ei au revendicat masacrul pe Twitter, anunţând şi iminenţa unor noi atacuri. Islamiştii au mptovat torul prin prezenţa trupelor keniene în misiunea AMISOM, coordonată de ONU. Islamiştilor le-au fost provocate pierderi considerabile în Somalia, fiind nevoiţi să părăsească teritoriile pe care le controlau. Al-Shabab a decis să-şi mute teatrul de operaţiuni în Kenia învecinată.
Este necesară o soluţie politică

Masacrul nu trebui să aibă ca efect retragerea trupelor africane din Somalia. Graniţa, foarte întinsă, dintre Kenia şi Somalia este greu de controlat. Sute de mii de somalezi trăiesc în Kenia. Această ţară este percepută ca un bastion împotriva islamiştilor – fiind şi în trecut, deseori, ţinta unor atentate teroriste. În 2011, trupele keniene au întărit contingentul ONU din Somalia. 
Pentru populaţia Somaliei, afectată, timp de decenii, de sărăcie, este importantă combaterea miliţiilor islamiste. Acţiunile militare AMISOM trebuie să fie urmate de soluţii politice de durată - care necesită să fie aduşi la masa tratativelor işi islamiştii moderaţi. 
Atentatul, comis "în numele lui Mahomed", a făcut să apară spectrul scindării Keniei, în funcţie de credinţă şi etnie. Ţara se află într-o criză profundă - atât şeful statului, Uhuru Kenyatta, cât şi locţiitorul său, William Ruto, sunt acuzaţi de tribunalul de la Haga de crime împotriva umanităţii, comise după alegerile din 2007. 
PUTERNICĂ REACŢIE ANTINAZISTĂ ÎN GRECIA

Şase deputaţi şi 13 membri ai partidului neonazist Zori Aurii au fost arestaţi, în cadrul anchetei privind uciderea rapper-ului antifascist Pavlos Fyssas. Printre aceştia se află “şeful” partidului, Nikolaos Michaloliakos, şi “şeful adjunct”, Christos Papas, precizează Ta Nea. Toţi sunt acuzaţi de violență fizică şi crimă, iar Zori Aurii este considerată de justiţie o “organizaţie criminală”. În urma percheziţiilor la domiciliile celor arestaţi au fost confiscate arme. La deputatul Papas poliţia a găsit “38 de pistoale, svastici şi imagini ale lui Hitler”
.
Când a decis să acţioneze împotriva grupului neonazist Zori Aurii, guvernul condus de premierul Antonis Samaras a surprins prin viteza şi determinarea măsurilor. Confruntarea directă era aşteptată demult; până la uciderea rapperului anti-fascist Pavlos Fyssas de un bărbat care a recunoscut că face parte din mişcarea Zori Aurii, grupul neonazist părea să beneficieze de o impunitate absolută. Autorităţile monitorizau organizaţia de un timp - în ultimele luni, capii şi membri acesteia au fost implicaţi într-un număr sporit de infracţiuni.

Amânarea acţiunilor împotriva organizaţiei Zori Aurii a comportat costuri  şi riscuri foarte mari, inclusiv comiterea unor asasinate în care sunt implicaţi membri ai grupului neonazist. Nu în ultimul rând, a fost afectată imaginea Greciei, întrucât s-a creat impresia că sunt tolerate extremismul şi violenţele.

Pe de altă parte, când au decis să acţioneze, Guvernul, poliţia şi autorităţile judiciare s-au mişcat repede şi credibil. Acest lucru demonstrează curaj politic, în contextul în care în partidul premierului Samaras – Noua Democraţie (conservator) – au existat argumente puternice în favoarea unor acţiuni moderate împotriva forţelor de extremă-dreapta, pentru a atenua susţinerea populară de care beneficiază. Confruntarea directă a fost menită, într-o mare măsură, să restabilească încrederea în instituţiile statului.

 Miza a fost mare. Instituţiile democratice trebuiau să demonstreze că au o abordare corectă şi transparentă. Operaţiunea trebuie să arate clar că sunt vizate infracţiunile, nu ideile (oricât de neagreate ar fi de societate). De asemenea, trebuia să fie lipsit de echivoc faptul că autorităţile acţionează cprespunzător, demonstrând că au dreptate - altfel, măsurile luate împotriva organizaţiei Zori Aurii riscau să fie percepute ca un pogrom politic, devenind favorabile grupului extremist după depăşirea şocului iniţial. 

Efect în cascadă

Arestarea membrilor conducerii grupului Zori Aurii va declanşa - previzibil - o serie de evenimente pe scena politică din Grecia. Criza din Grecia a evidenţiat numeroase probleme ale societăţii. Ascensiunea formaţiunii Zori Aurii este una dintre cele mai mari probleme - la fel de grav fiind şi faptul că, astfel, s-a distras atenţia de la problemele fundamentale ale economiei, administraţiei publice şi societăţii.
FLASH. OPINII DE PRESĂ

Victorie în oglindă

Cele trei zile de la Geneva, cât au durat convorbirile americano-ruse în urma cărora Siria trebuia să prezinte inventarul armelor sale chimice, au stârnit reacţii contradictorii. Chiar dacă fiecare din cei doi parteneri de convorbiri încearcă să asume o cât mai mare „felie” din reuşită, nu lipsesc nici vocile unor senatori americani, depotrivă cu ale unor reprezentanţi ai rebelilor sirieni care etichetează acordul convenit drept o „târguială” penibilă în favoarea lui Assad, relevă Die Welt. Oprindu-se asupra planului americano-rus în virtutea căruia pînă cel târziu la mijlocul anului 2014 Siria va trebui să-şi distrugă întreg arsenalul de arme chimice, acelaşi ziar consideră că planul de la Geneva e plauzibil, dar se întreabă dacă este, în aceeaşi măsură, aplicabil.

De la Moscova, Kommersant apreciază convorbirile de la Geneva drept o memorabilă lecţie de diplomaţie dar concomitent, temperează optimismul excesiv: să nu ne facem iluzii, ambele părţi privesc pe mai departe din unghiuri diferite conflictul din Siria, ceea ce se va repercuta şi în Consiliul de Securitate ONU.

Faptul că Rusia şi Statele Unite au izbutit să frâneze, prin acordul stabilit, înrăutăţirea relaţiilor bilaterale este, din perspectiva Kapital Daily, un efect colateral pozitiv al convorbirilor ruso-americane de la Geneva. Mai pragmatic,  londonezul The Independent este de părere că fiecare nouă şansă de curmare a conflictului din Siria trebuie salutată. 
Cu o remarcabilă echidistanţă analizează Frankfurter Allgemeine Zeitung complexitatea noii situaţii create după convorbirile de la Geneva precum şi consecinţele unei continuări a conflictului din Siria, în care se infiltrează tot mai puternic interese străine. De pe poziţiile politicii de dezarmare, soluţia convenită între Rusia şi Statele Unite este un pas important. Totuşi, ea nu spulberă anumite suspiciuni îndreptăţite, deduce editorialistul şi anume, este măsura convenită practicabilă, poate ea domoli vîlvătaia războiului civil - şi care este preţul cerut pentru aceasta? Obiecţia rebelilor potrivit căreia Assad ar fi profitorul principal al negocierilor din metropola elveţiană nu este tocmai neavenită. Totuşi distrugerea arsenalului de arme chimice nu va curma războiul, care s-a soldat pînă acum cu moartea a peste o sută de mii de oameni, cu alungarea şi plecarea în pribegie a unor milioane, cu devastarea unui întreg ţinut. Conflictul a transgresat demult frontierele Siriei: Iranul şi Hisbollah sunt de partea regimului de la Damasc, forţele jihaddiste domină tot mai mult formaţiunile rebele. Iar dacă războiul va continua, efectele lui sunt lesne previzibile: Rusia şi împreună cu ea Iranul, îşi vor spori prestigiul şi influenţa. Iar Statele Unite şi Uniunea Europeană vor trebui să dea răspuns întrebării dacă pentru ele în joc nu se află cumva cu mult mai mult decît finalul unui conflict intern sirian. Iar garanţia factică de supravieţuire, dată regimului lui Assad, pentru care victoria împotriva opoziţiei este mai importantă decât arsenalul de arme chimice, ar putea favoriza violenţa, radicalizarea şi destabilizarea întregii reiguni, conchide autorul editorialului apărut în cotidianul german.

De nehotărârea şi ezitările Europei profită şi Putin, rezultă din comentariul apărut în ziarul danez Politiken, pe marginea blocadei comerciale impuse de Moscova vinurilor din Republica Moldova. Pare a se închega visul Rusiei de a crea un nou bloc estic în timp ce planul Uniunii Europene, vizând stabilirea de noi parteneriate, se şubrezeşte văzând cu ochii, sub ameninţările şi presiunile Kremlinului. Mai grav, embargoul impus vinurilor şi băuturilor spirtoase din Republica Moldova are un efect disuasiv asupra restului fostelor republici sovietice, dornice de a se apropia de Uniunea Europeană. Astfel, strategia Bruxelles-ului, de a asigura dezvoltarea democratică şi stabilitatea în vecinătăţile sale estice e pe cale de a se nărui. 

Cine are de profitat şi cine are de pierdut de pe urma victoriei răsunătoare în Bavaria a Uniunii Creştin-Sociale (CSU), partidul frate al Uniunii Creştin-Democrate (CDU)? În urma scrutinului care i-a asigurat liderului Horst Seehofer o majoritate absolută în parlamentul de land, au de suferit liberalii (FDP), nevoiţi să părăsească coaliţia la München şi - foarte posibil - şi pe cea din Berlin, peste o săptămână. Scrutinul din cel mai prosper land german nu pune sub semnul întrebării victoria Angelei Merkel la alegerile din 22 septembrie, ci doar componenţa viitoarei noi coaliţii, estimează comentatorii.

Dintre care unii investighează cauzele spectaculoasei victorii a lui Seehofer. Partidul său a ştiut să combine forţa economică a landului cu puternica identitate locală a locuitorilor Bavariei, deduc la unison Thüringische Landeszeitung şi Die Welt. În schimb, Tageszeitung crede că Seehofer, prin înscenarea lipsei sale de principii şi a egomaniei, ar fi îndeplinit criteriile folclorului politic bavarez, mai exact ale creştin-socialilor care îşi permit să fie mai din topor, mai slobozi la gură şi niţel mai mafioţi decît fraţii lor creştin-democraţi. În esenţă însă, scrie ziarul berlinez, secretul succesului este altul: creştin-socialii s-au adaptat, iar stilul adoptat de Seehofer nu este decît o mascaradă. Partidul creştin-social a fost perfect şlefuit, rotunjit. 
Putin - „campion al păcii”


Majoritatea observatorilor continuă să se concentreze asupra problemeu siriene şi a rolului tot mai important, preluat în acest domeniu, de preşedintele Rusiei, Vladimir Putin. După ce Putin a publicat în New York Times opiniile cu privire la atitudinea guvernului american faţă de Siria, faţă de regimul Assad şi faţă de recursul la arme chimice în conflictul civil sirian, n-au întârziat să apară reacţii - atât la Washington, cât şi în presa conservatoare din Occident.

Frankfurter Allgemein Zeitung scrie, în context, că liderul de la Kremlin se prezintă pe „marea scenă internaţională ca un erou şi un aducător de pace, înfierează militarismul american, apără dreptul internaţional şi primatul Consiliului de Securitate al Naţiunilor Unite. Lauda de sine a Moscovei a atins asemenea proporţii încât nu se dă în lături să-l propună pe Putin ca laureat al Premiului Nobel pentru Pace. Trebuie că Obama se simte ca şi cum ar viziona un film greşit, deşi", după cum adaugă ziarul din Frankfurt "are toate motivele să le mulţumească ruşilor că l-au eliberat dintr-o situaţie neplăcută”.În speţă, de datoria de a interveni în Siria, în conformitate cu propriul lui angajament de a nu admite sub nici o formă un atac cu arme chimice al regimului Assad.

Nu încape îndoială că Barack Obama se va vedea nevoit să achite la un moment dat nota de plată pentru greşelile şi gafele sale, relevă ziarul din Frankfurt, care stăruie totuşi să lămurească şi o parte importantă din identitatea liderului de la Kremlin. „Putin nu e un cavaler fără prihană al politicii mondiale. Fiindcă dacă ar fi fost, n-ar fi dus o politică obstrucţionistă la Naţiunile Unite. Ce vrea el în primul rând? Să-i păstreze Rusiei statutul de mare putere, obiectiv care include şi umilirea lui Obama”.

Întrebări şi răspunsuri


Incitanta întrebare Ţasistăm la sfârşitul UE?”este lansată de cotidianul berlinez Die Welt, care publică, drept posibil răspuns, două articole - unul pro şi altul contra. 

"Da", e de părere Christoph B. Schiltz, adăugând că "avem nevoie de o UE II, cu noi regului şi legi şi fără statele prea slabe pentru acest club".

"Criza euro, care durează de peste trei ani şi se află încă la început", continuă autorul, "relevă două probleme: pe de o parte erorile grave de concept privind zona euro, pe de alta deficitele cu consecinţe de proporţii ale actualei Uniuni Europene, pe care o voi numi UE I. Elitele politice din Europa au recunoscut aceste slăbiciuni şi încearcă acum să repare greşelile trecutului." Dar, crede Schiltz, aceste greşeli nu pot fi reparate, deoarece "criza euro, care este în acelaşi timp o criză a UE, a afectat comunitatea până în rărunchi".

Autorul mai apreciază că politica de salvare a ţărilor aflate în criză, promovată de Angela Merkel, nu va da roade, ci, dimpotrivă, va accentua criza. Iar această politică nu e deloc lipsită de alternativă. Liderii europeni vor trebui să se decidă "fie pentru o federaţie de state relativ lejeră, fie pentru o uniune strânsă, cu o monedă unică. O cale de mijloc nu există". Chiar dacă tocmai această cale de mijloc se caută în prezent, mai citim în Die Welt. "UE I şi-a îndeplinit strălucit misiunea istorică, aducând pace şi reconciliere pe continent. Ţelul noii UE II va fi ca, în pe baza unor valori comune să-şi atingă mai lesne interesele politice şi economice pe care le urmăreşte într-o lume globalizată, după principiul împreună suntem mai puternici".

Autorul crede într-o UE mai strâns unită decât în prezent, care abia aşa ar putea face faţă lumii globalizate în care trăim. Şi speră ca politica de salvare a ţărilor puternic marcate de criză să eşueze pentru ca noua UE să fie redusă la statele competitive la nivel global, împreună cu Franţa. Ţările excluse din zona euro ar putea să se redreseze cu ajutorul statelor euro, iar în momentul în care ar îndeplini criteriile necesare, mai severe decât până acum, ar putea fi reprimite în spaţiul monetar comun.

Nu UE a ajuns la capătul puterilor, ci moneda euro

La întrebarea lansată de cotidianul Die Welt, Alan Posener răspunde, în schimb, cu "nu", explicând: "Nu UE a ajuns la capătul puterilor, ci moneda euro". Posener propune un alt model de salvare a Uniunii Europene, care ar trebuie să fie mai degrabă o "Europă a patriilor", citându-l pe Charles de Gaulle. Autorul constată că "Europa traversează o criză de proporţii" şi că ar fi o greşeală fatală să se creadă că e vorba doar de o criză monetară. "Este mai mult o criză a ideii europene, declanşată, fireşte, de criza euro. Iar mai devreme sau mai târziu moneda comună va fi victima acestei crize". Autorul aminteşte, în context, că numărul euroscepticilor a luat substanţial amploare în ultmii ani, în ţări considerate iniţial "nucleul zonei euro", că aceste ţări, în loc să fie unite, s-au învrăjbit, au ajuns să se duşmănească. Toate sondajele indică faptul că Germania e privită cu ochi răi în ţările din sudul continentului. La fel cum în Germania vocile negative la adresa grecilor, aflaţi în prag de faliment, precum şi la adresa altor ţări sud-europene iau amploare. 

Şi Alan Posener critică politica "destructivă" a cancelarei Merkel, care susţine că "dacă se prăbuşete moneda euro, se prăbuşeşte întregul edificiu european". Europa, mai notează autorul, poate fi, încă, salvată. Dacă va şti să-şi unească forţele rezumându-se la a fi "un spaţiu comun al libertăţii şi dreptăţii, al democraţiei şi statului de drept", în care să fie garantată "libertatea de circluaţie a persoanelor, mărfurilor şi de capital". (...)"Chestiunile ce ţin de politica monetară, fiscală, economică sau socială ar trebui să fie gestionate de statele membre în parte, aflate în competiţie. La fel şi în cazul educaţiei şi culturii."
Dilemă


Cu cine vor începe CDU/CSU negocierile în vederea formării viitoarei coaliţii de la Berlin? Cu SPD sau cu Verzii? Mai poate fi salvată Europa? Dar Italia? Va depăşi ea lesne criza în care a aruncat-o Berlusoni? Presa caută răspunsuri.
"E vremea tacticii, a încercările precaute de apropiere. Atât CDU/CSU cât SPD acţionează cu mare grijă ca nu cumva să facă imposibilă o coaliţie conservator-socială. Din acest motiv ambele părţi se feresc să facă declaraţii concrete referitoare la teme sensibile, cum sunt sporirea impozitelor sau repartizarea posturilor de miniştri. Altfel baza paridelor, mai ales cea a social-democraţilor se va revolta" – stă scris în paginile cotidianului münchenez Süddeutsche Zeitung, care consacră subiectului un spaţiu foarte larg. De exemplu, referindu-se indignarea şefului SPD, Sigmar Gabriel, referitor la faptul că unii social-democraţi, încă înaintea demarării negocierilor cu forţele conservatoare, pe tema unei eventuale mari coaliţii, au pus problema repartizării posturilor de miniştri. Discuţiile trebuie să se poarte pe chestiuni de conţinut şi nu de personal, a avertizat Gabriel. 

Acelaşi ziar îşi informează cititorii că preşedintele Germaniei, Joachim Gauck, i-a invitat în zilele următoare pe liderii partidelor parlamentare la Palatul Bellevue pentru a avea convorbiri între patru ochi. Gauck vrea să afle direct de la preşedinţii formaţiunilor politice cum apreciază afeştia situaţia creată de rezultatul alegerilor pentru Bundestag. 

Frankfurter Allgemeine Zeitung îşi opreşte atenţia asupra "dilemei în care se află SPD". Social-democraţii au început să evalueze daunele de la 22 septembrie, scrie cotidianul supraregional german, descoperind şi o "notă ironică în faptul că actuala criză existenţială prin care trece FDP e însoţită de criza altor două paride, al căror deziderat politic fusese cândva de a fi o contrapondere la 'neoliberalism'. Alegerile pentru Bundestag au reprezentat o înfrângere atât pentru Verzii ecologişti cât şi pentru social-democraţi".

Problmea centrală pentru SPD nu e drumul spre marea coaliţie, ci părăsirea acesteia în 2017, atrage atenţia ziarul citat. Cu alte cuvinte nu cum pot cădea de acord asupra formării viitorului guvern cu CDU/CSU, ci cum va arăta partidul în 2017, la finele acestei coaliţii şi în faţa unui nou scrutin parlamentar.
"Berlusconi aruncă Italia în criză" titrează Süddeutsche Zeitung din München, căruia i se alătură Die Welt.

În comentariul consacrat crizei italiene, cotidianul berlinez se întreabă "când se va elibera în sfârşit Italia de Berlusconi dacă nu acum?"  "Berlusconi a făcut să se prăbuşească guvernul, avid după putere şi bani. Că se comportă, în pofida unei sentinţe judecătoreşti, ca şi cum ar fi naşul Italiei pare greu de înţeles în restul lumii civilizate. Berlusconi, însă, furios şi dornic de răzbunare, supune corabia italiană unei mări învolburate. Aceasta ar putea deveni un real pericol pentru corabia italiană, putredă deja de mai multă vreme. El n-o mai poate cârmi, dar ar putea măcar să oprească motorul".

O altă întrebare îşi caută răspuns în paginile cotidianului Die Welt: "Mai poate fi salvată Europa?" Se avertizează asupra pericolului care planează asupra întregului edificiu deoarece "super-statul european distruge diversitatea şi concurenţa. Tocmai ceea ce a constituit povestea de succes a continetului".

Surse documentare:
Le Monde

Le Figaro   

La Libre Belgique 

The Guardian

Financial Times  

The New York Times

Washington Post

Los Angeles Times

The Economist

The Independent

Huffington Post

Forbes 

The Times of Israel

Kapital Daily

Politiken

Kommersant 

Corriere della Sera 

La Stampa 

Il Fatto Quotidiano

Il Giornale 

La Repubblica 

Frankfurter Allgemeine Zeitung

Bild 

Die Welt

Thüringische Landeszeitung 

Tageszeitung
Süddeutsche Zeitung  

Ta Nea 

Vocea Rusiei 

ABC

NBC

EFE

AFP 

BBC

BBC News 

DPA  

CNN

CBS 

Fox News

Rai24  

Reuters

Associated Press

Deutsche Welle  

Ria Novosti

Karadeniz Press

Interfax

Itar-Tass 

Sana 

Agerpres

Mediafax   

Odnako.org
� The Times of Israel


� AFP


� Associated Press


� Rai24


� Agerpres 


� AFP


� Ibidem


� AFP


� CBS


� EFE 


� Financial Times 


� Le Monde 


� Le Figaro


� The Guardian


� La Libre Belgique


� AFP


� Ibidem 


� BBC


� Ria Novosti 


� Ibidem


� AFP 


� NBC 


� ABC 


� CNN 


� AFP


� Ibidem


� AFP


� Fox News


� Vocea Rusiei


� AFP


� The New York Times 


� BBC


� AFP


� Ibidem


� Ibid


� The Guardian


� AFP


� Ibidem


� Vocea Rusiei 


� AFP


� Ibidem


� Ibid


� Ibid


� Ibid


� AFP


� CNN


� AFP


� The New York Times


� AFP


� Ibidem


� Ibid


� Ibid


� Washington Post 


� Reuters 


� Ibidem


� CNN


� Ibidem


� Deutsche Welle


� AFP


� DPA


� Deutsche Welle


� CNN


� BBC


� Ibidem


� Ibid


� Interfax


� Kommersant 


� Forbes


� RIA Novosti 


� Interfax


� RIA Novosti


� Itar-Tass


� Deutsche Welle


� Ta Nea





DIRECŢIA STUDII ŞI DOCUMENTARE LEGISLATIVĂ
PAGE  
41
DIRECŢIA STUDII ŞI DOCUMENTARE LEGISLATIVĂ

